amanoisuno/poet huggingface dataset:
春雪 胡寅
北客南來十五春，今年春雪妙洪鈞。梅花著子無堪比，柳絮藏條未有因。何限萌芽煩蹙縮，幾多峯嶺倦顰伸。紅桃頮面還添粉，翠竹垂頭詎辱身。爭似松枝擎蒨絢，恰如桂魄浄埃塵。無人敢琢非牢玉，有客曾歌是爛銀。一夜東風吹地匝，四簷甘雨落階勻。天公變化誰能測，坐看郊原景物新。
謝諸友見和 胡寅
飛霙三日太欺春，撲地鵝毛積萬鈞。沙上幾人迷去迹，風前何處問來因。諒非天造夸工巧，當是神機有屈伸。松竹未應寒改操，龍蛇有喜蟄存身。綠窗朱戶偏饒色，瓊樹瑶林不染塵。笑粲爭妍人似玉，狂歌先醉髮如銀。方看衣袂天花集，俄見庭除木屑勻。多謝衆詩相映發，筆端六出更尖新。
和李生九日二首  其一 胡寅
節物休驚木葉催，相逢佳節興悠哉。尊如北海聊同醉，菊傍東籬也自開。烏帽任教吹脫落，紫萸仍得看徘徊。諸君合有登高賦，爲繼當年戲馬臺。
和李生九日二首  其二 胡寅
騷客悲秋心易催，主人醪醴正時哉。登高何必仙家術，酬節聊憑笑口開。鳳嶺勝遊詩自好，龍山高宴首空回。獨餘眇莽梁園念，想見黄花滿吹臺。
過明田寺會楊李二生於碧玉三首  其一 胡寅
已宅連延紫蓋椒，尋山依舊不辭遥。借床未暇桑三宿，解飯還須水一瓢。風外野雲俱淡蕩，雨餘秋氣亦蕭條。故人適有登高約，又拄枯藤過野橋。
過明田寺會楊李二生於碧玉三首  其二 胡寅
騷人空自怨蘭椒，更遣招辭歎遠遥。爭似夷齊飽薇蕨，每同嵇阮醉觚瓢。清歌窈眇成珠貫，仙步虛徐按玉條。最憶向來携手處，雲平溪樹水平橋。
過明田寺會楊李二生於碧玉三首  其三 胡寅
漿酒香浮桂與椒，此間誰惜馬蹄遥。愛君澗壑沉吟樹，笑我江湖濩落瓢。前日好風猶泛座，只今零露已盈條。東山妓女誠何算，頗羨周郎得小橋。
和叔夏視穫三首  其一 胡寅
閒客何如樂聖時，欣聞威鳳再鳴岐。且將詩筆耕堯壤，寧記書囊集漢帷。日錯碎金歸野菊，風欺危綠戰棠梨。殷勤雲將豐年問，無奈鴻蒙謝不知。
和叔夏視穫三首  其二 胡寅
莫嗤公子務農時，后稷生民亦嶷岐。稻割黄金鐮似月，汗揮白雨袂連帷。願趨座上雞和黍，未種胸中棗與梨。此樂若嫌兒輩覺，後知何以頼先知。
和叔夏視穫三首  其三 胡寅
天賜豐年豈不時，閔公荒度傚徂岐。經丘烈日能焦扇，獨夜秋風已泛帷。豈愧石兄推竹弟，聊斟杜酒破張梨。過門若有樊遲問，老子於中正遍知。
和叔夏遊雙峰二首  其一 胡寅
有佛留深境，無僧闡大音。殷勤五字句，摇蕩衆香林。自適登臨興，誰窺隠顯心。從來多暇日，悔不早追尋。
和叔夏遊雙峰二首  其二 胡寅
山擁交加翠，風傳瑣碎音。想聞尊有酒，待得月穿林。真樂難陪席，蕪詞漫寫心。要須專一壑，散策每相尋。
阻雪慈雲有懷叔夏 胡寅
常恨山陽少，籃輿故出郊。玄冥方北騖，屏翳又南交。勁氣將凝海，寒威便折膠。白雲揉盡碎，黑壤勢全包。著袂成花唾，沉波異雨泡。萬方齊穢潔，一潤浹肥磽。比色羞鉛粉，量多誚斗筲。禱神休奠璧，謝佛寢鳴鐃。獨鶴驚羣舞，晨難誤曉嘐。峯巒蒙似禿，溝隴劃如抓。巧謝鹽相比，甘宜蜜共抄。戾天鳶凍跕，嘯壑虎饑虓。薏苡連車載，珊瑚列樹敲。鮫綃從剪製，火布任焚炮。野漫鱗鱗磧，林攢翯翯巢。頗思馳駿足，快意舍鳴髇。及遠翻銀雁，搜潜動玉蛟。出畋瞻翠被，入賀聽紅鞘。瑶席瑚玗器，珠盤璪瑮肴。一時簪琲蘂，相與藉瓊茅。莫計消并積，聊平凸與凹。可憐詩繫带，更有火烘骹。斷手超三界，堅冰工六爻。飛霙終見睍，素饌闕盈庖。疊巘方名假，團毬未忍拋。要看朝日杲，思達泮泥淆。對飲宜空榼，離羣奈繫匏。似聞梅雪在，猶冀挽香梢。
雪中寄黎才翁 胡寅
寒日已無暉，饕風更擅威。暝山雷虺虺，陰壑雨霏霏。酒綠思同酌，爐紅憶共圍。不辭泥徑遠，要看雪花飛。天與人情契，春從草樹歸。幻成銀世界，偷取日光輝。安得千金舞，來翻六出衣。南枝香破玉，別有好芳菲。
和奇父叔夏雪五首  其一 胡寅
不須十日照胥敖，且要仙花麗隰臯。集霰果然歸望望，同雲因得蔽高高。輝山玉璞韜虹氣，亂眼烟霄隘羽毛。欲叩小齋拚醉賞，最憐纖玉勸持醪。
和奇父叔夏雪五首  其二 胡寅
誰能逐獸搏于敖，敏捷詩才笑魯臯。桂魄梅花俱自好，海山銀闕兩相高。回風最愛翻雙袖，潤物全勝拔一毛。打底和成真少味，空慚清酎映甜醪。
和奇父叔夏雪五首  其三 胡寅
懶把冬雷問告敖，休將玉雪試方臯。但驚梁苑風流在，難繼陽春格調高。宮女妝梅皆妬色，仙山花石總泠毛。自慚涸思無多子，糟粕何由更取醪。
和奇父叔夏雪五首  其四 胡寅
乍霽初離房與敖，又看雲氣壓神臯。崑岡屢得因心友，東郭真慚舉趾高。最愛謝兒方柳絮，可憐漢使囓氈毛。水晶鹽是何人得，拜賜曾同御縹醪。
和奇父叔夏雪五首  其五 胡寅
善遊不必慕閻敖，避雨休尋夏后臯。共喜九天羲馭整，要登千仞祝融高。交情自分居龍尾，酒算何妨劇蝟毛。聞道雷池尚殘雪，且携茗碗罷壺醪。
和奇父竹齋小池及遊春五絕  其一 胡寅
虛齋要使暑天寒，移得扶疎愜靜觀。不但好風生殿角，已應春笋鬭春闌。
和奇父竹齋小池及遊春五絕  其二 胡寅
綠竹叢邊築小塘，泉來何處已洸洸。未涵北戶星辰影，斗覺南風藻荇香。
和奇父竹齋小池及遊春五絕  其三 胡寅
不瞻犀柄動經旬，忽報巾車獨輾春。曾作天津歌酒伴，此間誰是識花人。
和奇父竹齋小池及遊春五絕  其四 胡寅
春事已驚飛柳絮，香醪何日釀松脂。要平萬點風前恨，莫遣千鍾醒後知。
和奇父竹齋小池及遊春五絕  其五 胡寅
東風不放兩般春，只繫胸懷故與新。爲問漆園蝴蝶夢，何如沂水舞雩人。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其一 胡寅
醉騎生馬却扶輿，雪灑春衫二月初。行樂偶從山寺始，他年重到未成虛。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其二 胡寅
久聞人境寄陶廬，深約同遊駕小車。文舉舊傳樽有酒，馮驩寧歎食無魚。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其三 胡寅
前僧已著草茅培，後死猶來瘞骨灰。一醉劇談非爲爾，自澆胸次有崔巍。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其四 胡寅
馬饑人困日西昏，無限歸鴉已著村。記取東禪風雨夕，卧無床薦闔無門。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其五 胡寅
不惜衝泥步步前，爲聞幽處有明川。峯回路轉酬勞客，一派琉璃春正妍。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其六 胡寅
跨溪臨岸各清真，上客來臨景更新。幽樹好花脩竹色，相鮮浮動鏡中春。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其七 胡寅
種竹何時匝兩垠，只今疎翠已情親。會看染合全溪影，照映來遊碧落身。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其八 胡寅
謔浪瀾翻間詆訶，絕勝歌貫舞婆娑。解頤爲聽談詩妙，脫腕空傳草檄多。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其九 胡寅
莫笑田翁不任真，好賢留客意殊親。海棠半拆山丹重，京洛何曾遠客身。
和叔夏十絕一宿雲峯寺二到韓公莊三飯草衣岩四泊東禪剎五六七八遊碧玉泉九訪楊秀才十叔夏思歸  其一○ 胡寅
重按東臯豈自歸，曾聞歸思勇如飛。只因昨夜沉香帳，蟣虱夤緣金縷衣。
赴宣卿牡丹之集和奇父二首  其一 胡寅
勝業看花暖正繁，玉仙洪福且休論。初筵愛客尊俱盡，落筆成詩水共翻。京洛追遊真似夢，風光流轉絕無言。武林亦有西池否，安得姚黄奉至尊。
赴宣卿牡丹之集和奇父二首  其二 胡寅
移得仙丹手自封，護花雲結秀陰濃。未嫌芍藥爭時發，却有酴醿作酒供。喜見典型開朶，寧須緋紫計重重。定知禾黍勝桃李，何似犁牛問老農。
和子揚雲峯留題 胡寅
夙有水雲趣，倦遊塵土間。衝山爲誰秀，几案我江山。
題能仁竹軒竹皆貓頭也 胡寅
負崖臨壑幾千竿，掩映虛堂繞曲欄。森矗翠幢參玉槊，毰毸綠鳳戲青鸞。三冬已見龍孫起，六月猶便虎嘯寒。置酒會歌貍首節，要令鼠子不相干。
和彥達 胡寅
扶藤有興即東西，不用花驄向月啼。閒看浮雲倚危嶠，靜臨流水瞰寒溪。過頻幸樂雞豚社，歸暮何憂虎豹蹊。肯似世塵名利客，班荆折柳悵分携。
上封登高 胡寅
今朝的的是重陽，獨步崔巍覓醉鄉。飽日山楓千樹赤，絢秋岩菊一枝黄。幽禪出應耶城供，倦客來迎宴寢香。閒讀舊題嗟歲月，功名回首鬢毛蒼。
題石頭菴 胡寅
剝落烟雲秋晚晴，身心無累此閒行。正聽萬壑松風滿，想見西南新月生。
送姜醫與能仁西堂印老能仁韋宙讀書之地 胡寅
韋公挾策漫荆榛，牧子亡羊也未真。百疊亂山秋思杳，半岩脩竹歲寒親。不須招手遊蓮社，且可冥心舍筏津。山芋畦蔬正味好，餉君薑醢助芳辛。
和唐堅伯留題莊舍  其一 胡寅
無端世故若連環，獨未忘懷𤱶畝間。不問落花隨水遠，最憐脩竹伴人閒。非求垣屋須窮僻，自愛巾車得往還。已諭耕奴多藝秫，免教華髮變朱顔。
和唐堅伯留題莊舍  其二 胡寅
卧看月落半瑶環，起喚清風紫翠間。玩意詩書千古樂，放懷天地一身閒。幾多倦鳥歸何晚，無限浮雲去未還。不向此中真得趣，更論盤谷與商顔。
和趙用明梅 胡寅
浄几寒窗日，翛然萬慮忘。詩筒忽到手，花信已催籹。茅舍斜斜彴，冰溪短短牆。仙膚下姑射，嬌額映昭陽。崔竹翻新畫，龍涎出古香。有金攢蘂細，無綠認條長。慰薦騷人寂，挑撩酒態狂。雪遊空泛剡，蘭佩枉沉湘。隔屋吹生麝，盈枝縱夜光。詎能煩驛使，聊自占年芳。渡盡鴻飛影，迎開柳带黄。繁華收拾後，結子又先嘗。
再次前韻 胡寅
經年與花別，花意不相忘。綽約素情在，掃除時世籹。楚人輕剪伐，北客護垣牆。半樹竹亭亞，幾株溪水陽。可模非絕代，難學是生香。當結珠宮伴，休吹玉笛長。賞心甘爛醉，被惱漫顛狂。正當映喬岳，未應浮碧湘。松筠共瀟灑，雪月佐輝光。自保孤根暖，寧隨百草芳。遠天方絢白，細雨便垂黄。佳實收功地，君羹必可嘗。
用明有携酒賞梅之約久而未至復和以督之 胡寅
美酒名花並，無情即易忘。小槽應注瀑，大樹欲殘籹。雖則通達道，其如隔繚牆。寄人慚大庾，求伴媿高陽。好傍枝間醉，時聞盞面香。已勤賡唱久，未覩肆筵長。月下疎疎映，風餘片片狂。可憐花似雪，那得酒如湘。夢作瑶林去，斟浮玉斚光。八仙當避席，百卉定羞芳。莫待松醪碧，休尋蜜萼黄。風流貴公子，火急傚原嘗。
和用明梅十三絕  其一 胡寅
的皪輕臨宋玉牆，世間顔色盡凡籹。病夫欲作天花觀，無奈時時得暗香。
和用明梅十三絕  其二 胡寅
若道南枝春信微，如何開向雪飛時。却堪謝女因風句，休詠楊家膩肉肥。
和用明梅十三絕  其三 胡寅
寧須較短復論長，拖白施朱亦兩忘。有羨廣平能草賦，病來無緒不成章。
和用明梅十三絕  其四 胡寅
雪消天氣一番新，水際逢春淑且真。未信長安多麗者，定知空谷有佳人。
和用明梅十三絕  其五 胡寅
綠萼全勝紅萼好，新枝爭亞舊枝長。賞心未減春風蝶，傍蘂穿花栩栩狂。
和用明梅十三絕  其六 胡寅
半開何惜恣追遊，最怕風飄萬點愁。倘是仙山有真籍，待憑方士更遲留。
和用明梅十三絕  其七 胡寅
要寫橫斜臨水枝，應從淡墨見依稀。畫師未必傳天巧，爭似西廂月影微。
和用明梅十三絕  其八 胡寅
玉管吹殘滿地霜，去年遺恨不能忘。還來月下呈疎影，先向風前試晚籹。
和用明梅十三絕  其九 胡寅
寒梅應不是甘棠，我輩爲詩豈面牆。便對雪霜矜節操，未妨雲雨下巫陽。
和用明梅十三絕  其一○ 胡寅
漫說瓊花淮海陽，要知蘭蕙不能香。人間草木如相對，寧遣詩仙引興長。
和用明梅十三絕  其一一 胡寅
醉把天葩嚼蘂香，筆端翻水趁詩狂。結成却薦和羹鼎，妙手先從錡釜湘。
和用明梅十三絕  其一二 胡寅
公子曾遊翰墨場，詩成寒律带春光。杯中竹葉悠悠夢，句裏梅花字字芳。
和用明梅十三絕  其一三 胡寅
指數春回驅歲寒，催令花落鼻先酸。要須晴昊開芳草，亂插繁華足意看。
和趙廟欲携尊賞殘梅二絕  其一 胡寅
爲惜紛紛作雪飛，忍看桃李便芳菲。小瓶留得春風面，尚可携壺一醉歸。
和趙廟欲携尊賞殘梅二絕  其二 胡寅
離離疎蘂抱寒條，開晚渾疑雪未消。風雨助君慳且澀，吹將詩句淡相撩。
出門偶成 胡寅
飯已柴扉手自開，杖藜三徑久徘徊。忽驚無雨溪流漲，遥認他山雪浪來。葉暗青雲環舍竹，樹團香玉繞池梅。春光已近宜行樂，未怕年華冉冉催。
寄奇父 胡寅
似聞北舍與南隣，各向西疇答問津。獨使丈人留闃寂，更無佳客奉光塵。思公待泛山陰雪，破悶須携麯米春。往行前言未多識，古來元重老成人。
携酒訪奇父小酌竹齋以詩來謝次其韻 胡寅
優游林麓避塵沙，杖策巾橫一幅紗。却老自燒金鼎藥，醒心時進玉川茶。鈎窗愛日頻遷坐，蔭竹流泉屢滿漥。常記此歡同醉處，歈歌折柳舞傳巴。
和奇父再寄首韻奇父易用 胡寅
酒影何時有畫蛇，燈光不必罩紅紗。幸能真率時添菜，未憶柔纖笑捧茶。世路風波常起伏，醉鄉田地絕隆漥。愛公詩句如清瑟，自比流魚感瓠巴。
碧泉芍藥四首  其一 胡寅
暈紫層紅各自花，翠痕稠葉整還斜。有情豈必含春泪，自是殷勤管歲華。
碧泉芍藥四首  其二 胡寅
林影溪光風力微，黄鸝隔葉囀還飛。從教萬點飄浮去，頼有庭花願不違。
碧泉芍藥四首  其三 胡寅
春事紛綸去，槐陰襞積來。此花方靚麗，待我正徘徊。墮砌晨霞爛，凌波錦帳開。有懷能賦客，把酒獨登臺。
碧泉芍藥四首  其四 胡寅
樂水頻頻到，尋花特特來。餘春初自媚，清賞未能回。雨裹仙苞重，風扶秀臉開。寶刀移造化，單葉變樓臺。
三月晦和唐人韻詩云三月正當三十日風光別我苦吟身共君今夜不須寐未到五更猶是春 胡寅
一氣沖融轉大鈞，四時舒卷見全身。若云春向晨鐘斷，須信詩人未識春。
和堅伯碧泉留題 胡寅
欲濯冠纓塵垢侵，梁亭橫占一源深。碧紗演漾蒼魚色，黛白因依翠木陰。疏沼豈惟三鳳飲，買山初聽一龍吟。請君莫惜來遊屢，耆舊風流尚可尋。
和毛生瑞香 胡寅
久雨妨園涉，奇芬待客吹。今朝搴翠幄，晴日麗繁枝。一一花相簇，翩翩蝶未知。薰篝蒙紫錦，香過每輕披。
贈劉仲固 胡寅
恭惟事契逾三紀，一醉昇州十八年。回念壯遊多契闊，欣逢情話重留連。珠庭骨相封侯在，金奏詩章落筆傳。預恐西風送離袂，莫孤南阜好林泉。
謝彥脩携具見過 胡寅
識字深慚揚子雲，載醪何以塞殷勤。山騰海浪兼天碧，雨薦秋聲映燭聞。秘藏未能窺佛界，劇談聊足張吾軍。浮蛆玉色人間少，判却陶然引十分。
和彥沖晚飲 胡寅
北澗霜翻浪，南山翠竹堆。早酣隨夢斷，晚酌傍池開。莫放清歡闕，從教急管催。精深與雄健，剩欲見天才。
和彥仲長汀鋪留題 胡寅
瘦馬鞭猶懶，長亭室正虛。五言留敗壁，一飯飽新蔬。閲世但如許，浮生寧願餘。茅簷與藻梲，等觀是蘧廬。
和彥沖雲際院留題 胡寅
久聞幽寺渺雲間，且向新詩見一斑。不羨寶華承白足，最憐澄水漾秋山。飛車要度重重嶺，繫艇還思淺淺灣。彈指大千何遠近，却將遊想付無還。
和彥沖茉莉二首  其一 胡寅
易刻無瑕玉，難勻不汗籹。有誰同素絢，無物比生香。寶靨三年笑，氷肌六月凉。畹蘭何足佩，懷瑾枉沉湘。
和彥沖茉莉二首  其二 胡寅
謫墮天仙子，生憎袨服籹。華雲油潑碧，花雪麝開香。曬喜金鴉熱，洗宜玉井凉。芳根如可乞，携取詫娥湘。
和彥沖新凉 胡寅
河朔時堪擬，溟南意懶圖。相羊逢勝地，瀟灑似精廬。暝翠千山合，芳紅一雨濡。跳金魚亦樂，爍石暑全無。昨夢暌神女，沉疴問鬼臾。無輪生四角，有憤反三隅。方羨溪塘滿，俄趨岸柳疎。共欣甘入稻，仍喜脆歸蔬。歌舞還縈座，盤肴不趁虛。放言庸喋喋，引釂願徐徐。有客敦農圃，多憂出賦租。但教魚菽具，何必囷倉餘。來卷千鍾盡，歸乘萬竅呼。御風非數數，愛酒亦如如。
小飲武夷道士吳之奇竹坡兼示章副觀 胡寅
福地今身到，玄天舊迹非。溪聲寧有謂，山意了無機。儼立千雲纛，同來二羽衣。酒新良可飲，棋妙不須圍。
遊武夷贈劉生 胡寅
六曲睎真館，千松奪秀亭。回橈失相值，載酒約重經。小雨裝圖畫，紅塵隔杳冥。更煩橫鐵笛，吹與衆仙聆。
十二月二十一日見雪於籍溪 胡寅
何事團爐一笑譁，窮冬纔許見瓊花。細論剪刻誰能解，欲鬭輕明豈易加。且共落梅紛沼鑑，未須融玉掛簷牙。知君素有陽春句，可但梁園著賦夸。
謝道醇見和 胡寅
畏隹于喁處處譁，先春吹出萬林花。要看臘瑞三番白，寧許霜威十倍加。瓦隴未平俄淅瀝，冰池難合漫槎牙。若嫌吾土山川暖，蜀客相逢尚可夸。
二十七日立春夜雪高下盡白閩中所謂大雪也 胡寅
曉來兒女共諠譁，喜見東風颺水花。鶴羽賜衣方一襲，小巔冠玉已三加。高眠有客關蓬戶，低唱無人拍翠牙。白帝出遊應最樂，月旌蜺旆正豪夸。
二十八日快晴 胡寅
陰機誰使弄譁譁，摽彼無梅漫有花。銀海夜潮猶未落，火輪朝馭早相加。應慚餘潤歸麰麥，未怯隆寒戰齒牙。莫笑鬢毛輕點綴，龍鍾姦黠兩矜夸。
讀禮至五十始衰有感示彥沖 胡寅
虛齋永晝玩陳編，千古昭昭尚有傳。昨夢飽經全盛日，此生俄歎始衰年。不須把鏡刪鬚雪，且願疏封拓酒泉。咫尺劉郎住仙境，桃溪應許刺魚船。
和仲固 胡寅
多謝春風吹雨晴，出遨今日計初程。去隨碧澗䙰褷上，歸與閒雲澹沱行。順理以觀皆有趣，會心之樂最難名。山間桃柳寧知此，斂笑舒顰亦自情。
春日幽居示仲固彥沖十絕  其一 胡寅
映空微雨不成絲，約勒桃花欲動時。爭奈東風有情思，曉紅輕笑竹邊枝。
春日幽居示仲固彥沖十絕  其二 胡寅
碧沙承水漾嬌春，弱柳縈烟作淺顰。正好追尋沂上侶，未須攀贈灞橋人。
春日幽居示仲固彥沖十絕  其三 胡寅
殘梅昨日尚盈盈，一夜溪橋風雨聲。不是微酸注香蒂，箇中幽恨即難平。
春日幽居示仲固彥沖十絕  其四 胡寅
人日春愁連上元，薄寒吹雨罩花村。傳柑說道昇平復，夢斷鼇燈放五門。
春日幽居示仲固彥沖十絕  其五 胡寅
微茫烟溆見人家，四合青山雨遍遮。畫出江鄉二三月，河豚安得配蘆芽。
春日幽居示仲固彥沖十絕  其六 胡寅
花事先從桃李來，海棠紅杏即相催。化工節度重重好，護得山丹最後開。
春日幽居示仲固彥沖十絕  其七 胡寅
紅含宿雨兩三枝，浄插銅瓶浥注之。不是靈芸初一見，也非迷路武陵時。
春日幽居示仲固彥沖十絕  其八 胡寅
晚菘爭上碧瑶簪，芥也芳心苦復甘。未見菜頭論白黑，何人携鉢肯同參。
春日幽居示仲固彥沖十絕  其九 胡寅
菊本離離趁雨栽，杞根成壠更深培。詩人自古無供給，倘有敲門載酒來。
春日幽居示仲固彥沖十絕  其一○ 胡寅
染溪曾是竹千竿，歲久生鱗化碧灘。頼有龍孫振根撥，且須深蟄捍濤瀾。
和仲固春日村居即事十二絕  其一 胡寅
臨流負巘百年居，手植松楠合抱株。傳寫春光入詩句，味之如對輞川圖。
和仲固春日村居即事十二絕  其二 胡寅
有興相尋即扣門，不須招致簡書繁。試從大雅歌鶑谷，未羨詞人侈兔園。
和仲固春日村居即事十二絕  其三 胡寅
欲駐長春學道家，如何白雪是黄芽。聊憑高士五株柳，爲問仙人三朶花。
和仲固春日村居即事十二絕  其四 胡寅
舊花一一斬新春，慰薦經行自在身。且使緩開常照眼，莫教輕墮恐傷神。
和仲固春日村居即事十二絕  其五 胡寅
西園聞道徑封苔，落落髯仙去不回。安石中年離索意，吾徒笑口且頻開。
和仲固春日村居即事十二絕  其六 胡寅
春半曾無决定晴，今朝初上九天明。檻花莞爾窺人意，林鳥嚶然求友聲。
和仲固春日村居即事十二絕  其七 胡寅
陶公春日事西疇，不是同羣沮溺流。君亦荷鋤貪雨足，誰知幽意在滄洲。
和仲固春日村居即事十二絕  其八 胡寅
仙居何異武陵溪，泛出殘紅春水肥。擬欲泝流兼載酒，應容艇子傍苔磯。
和仲固春日村居即事十二絕  其九 胡寅
籜龍本是飛天物，養鱉宜充照席珍。一飯午窗春睡起，羲皇而上更何人。
和仲固春日村居即事十二絕  其一○ 胡寅
栽培君子要添丁，護惜龍兒出錦綳。莫學當年饞太守，直須脫粟伴藜羹。
和仲固春日村居即事十二絕  其一一 胡寅
正眼如君了了明，未嘗沉醉本來醒。自將周易規兒輩，白馬空傳一藏經。
和仲固春日村居即事十二絕  其一二 胡寅
似聞寂寂带經鋤，老圃何知莫問渠。况是漢陰機事息，豈憂芳草翳嘉蔬。
題翁道人竹軒 胡寅
寄語東陽翁道人，開軒種竹意何親。經春又看龍孫上，晚歲寧憂鳳食貧。風月肯來聊競爽，塵囂不到獨相親。何時柱杖敲門去，若比王猷懶更真。
題斯行厚親庵世祀閣二首  其一 胡寅
軒冕身猶寄，金貲意不存。永懷三釜樂，當把一經繙。靜室依松柏，清規遺子孫。里仁如長者，真使薄夫敦。
題斯行厚親庵世祀閣二首  其二 胡寅
不用登臨趣，憑高心重催。龐公勤上冢，束晳更循陔。羊棗終身慕，莪蒿鞠子哀。年年拜寒食，豈但數雲來。
贈李子揚 胡寅
洛社看花各妙年，那知關塞起狼烟。舊遊只有山川在，佳政時聞嶺嶠傳。對酒鮮歡吾老矣，登高能賦子依然。不忘雞黍平生約，更泛瀟湘下水船。
和彥達落梅 胡寅
爲問東風有底忙，吹成疏雪灑林塘。應知剩馥歸香骨，誰拾殘英試粉粧。安得反魂三折臂，漫披能賦九迴腸。枝間頼有青青子，不遣行人折過牆。
簡奇父 胡寅
累旬不見孫夫子，聞學神農闔戶眠。藥物諒能收近效，精神應復類癯仙。欲趨丈室求高論，恐費華池溉下田。指日春風動花柳，也須乘興慕斜川。
從趙廟求菖蒲 胡寅
欲從蒲澗問安期，仙事茫茫不可知。何許寸根仍穊節，解教霜鬢却青絲。風流公子茝蘭伴，憔悴騷人香草詩。乞取蕭踈映窗几，蒼然常揖歲寒姿。
和趙榮州 胡寅
兵戎暌隔幾春秋，又向南州話北州。一飯識君塵外趣，三川回首夢中游。可堪麗藻相華寵，自斷沉疴合罷休。安得卜隣如二老，杖藜來往亦風流。
和奇父二首  其一 胡寅
示病維摩體暫癯，習閒中散禮誠疏。已知道義能相與，故使情交得自如。前日又欣揮麈尾，何時重見命巾車。棲遲甘就衡門下，不見龍章卧草廬。
和奇父二首  其二 胡寅
丈室虛明了不扃，寸田蕪廢正須耕。容顔半歎年華改，品目猶煩月旦評。洗礪子荆真可慕，中庸伯始竟何成。且將禮節規兒輩，不止文書記姓名。
和洪秀才八首  其一 胡寅
杖策紛紛是，誰能志大猷。觕衣與糲飯，長夏及清秋。辯論輕三耳，齋明見兩眸。聖門多要妙，文藝不須游。
和洪秀才八首  其二 胡寅
自昔超羣者，無非遠大猷。要令心似鏡，莫遣氣橫秋。末學多牆面，深窺異瞽眸。君看顔氏子，何以過商游。
和洪秀才八首  其三 胡寅
愛酒希元亮，敲門重子猷。孤松將秀嶺，萬竹已摇秋。懶去手搔髮，興來書映眸。此生當皎皎，毋作夢中游。
和洪秀才八首  其四 胡寅
于今聞議論，自昔際風猷。勁柏君凌雪，衰蒲我望秋。讀書欽滿腹，歌舞倦回眸。豈但人稱善，無慚馬少游。
和洪秀才八首  其五 胡寅
栽花爲事業，種秫是謀猷。不羨兩蝸角，從教雙鬢秋。登樓山抹黛，垂釣水澄眸。此樂應誰侶，雩風昔從游。
和洪秀才八首  其六 胡寅
鄙人聞道晚，何以播芳猷。未就三年刻，還驚一葉秋。論交無白足，對客有青眸。之子懷仙趣，相期汗漫游。
和洪秀才八首  其七 胡寅
有煩推後覺，未克繼先猷。痼疾資醫緩，心專慕弈秋。遠遊方策足，參倚在凝眸。更仗磋磨力，時時警惰游。
和洪秀才八首  其八 胡寅
聞說頻頻黨，深遵秩秩猷。題評歸月旦，裁鑑比陽秋。賦謝雕蟲手，詩通美盼眸。看君多直諒，端似漢朱游。
示法輪長老 胡寅
人間膏火日烹煎，塵外光陰可判年。路轉峯回能幾許，鳥啼花發故依然。同遊多病空携酒，相對忘機不話禪。請撤溪橋休送客，却須多種遠公蓮。
題樟源嶺下老嫗井欄嫗百五歲 胡寅
嘻嘻呀呀三伏中，投鞭拭汗一畝宮。銅瓶擊深響鞺鞳，翠綆引重聲璫東。雪花下咽肌骨醒，風腋泛駕仙靈通。百年老嫗羽化久，名與甘井垂無窮。
和楊秀才二首  其一 胡寅
林下何所樂，放懷天地中。青山供客眼，明月與君同。靜聽蕉窗雨，閒披芰沼風。未忘蒿目意，時一夢周公。
和楊秀才二首  其二 胡寅
林下何所樂，遊心書史中。時窺言語外，默想聖賢同。沂水有餘詠，舞雩多好風。區區守一介，未肯易三公。
和仁仲 胡寅
岩壑風烟可寫憂，千竿筠玉凈脩脩。弟兄無故兼三樂，杯斚相歡第一秋。豈似墨卿夸楚澤，最宜從事到青州。胸中固自春風在，小試安能學太丘。
示延平日者 胡寅
萬物森然播大鈞，一言鈎訣妙通神。捲簾與客談忠孝，袖手觀時任屈伸。燕石勒名應有日，凌烟圖像果何人。且從冠蓋林中看，莫滯天涯與水濱。
紹興壬子六月先公再被掖垣之命某時侍行自清江登舟經祖印江口趨行在所未幾罷歸還憩豐城之龍澤寺明年初夏歸隠南山己巳歲予偶遊祖印留宿寺僧惠嵩能道昔寓龍澤之梗概兩寺相望蓋五十里時先公沒十有二年矣予亦衰病投紱俯仰悲慨因成兩詩以遺嵩  其一 胡寅
雲歸龍澤寺，風引墨池船。誰識行藏妙，空驚歲序遷。從行矜壯齒，撫事嘆華顛。約略人間世，耆僧亦憮然。
紹興壬子六月先公再被掖垣之命某時侍行自清江登舟經祖印江口趨行在所未幾罷歸還憩豐城之龍澤寺明年初夏歸隠南山己巳歲予偶遊祖印留宿寺僧惠嵩能道昔寓龍澤之梗概兩寺相望蓋五十里時先公沒十有二年矣予亦衰病投紱俯仰悲慨因成兩詩以遺嵩  其二 胡寅
車騎紛來去，帆檣競泝沿。雲閒天淡淡，江靜竹娟娟。恥學飛騰術，慵參寂滅禪。春風常滿意，無處不怡然。
宿餘干臨江高寺題清音寺 胡寅
閒身何事有塵勞，憩息欣逢一榻高。瀼水轉灣如玉玦，曲洲斜抱記檀槽。憑欄偶見飛鴻翼，對酒仍持紫蟹螯。疇昔未觀東匯澤，片帆聊欲駕洪濤。
題中元觀次黎才翁韻 胡寅
掛了衣冠却問農，幾回欹枕聽晨鐘。壯懷不與浮雲渺，宿疹猶資大藥功。想像濠梁寧有趣，追尋風馭豈無蹤。道人要識春臺樂，須向壺公問所從。
十二月酴醾盛開 胡寅
不虞集霰與飛霜，可但寒梅度暗香。翠碧重敷秋後葉，玉明爭絢曉來粧。應憐高架裊清艷，誰道疎條無妙芳。折向清尊沾賸馥，與君冬日對春陽。
和仁仲治圃三首  其一 胡寅
扶持嘉樹起條枚，未覺風前齒髮頹。深鑿坐邀千澗水，縱觀如步九層臺。雲間秀巘濃還淡，案上陳編闔又開。莫似昔賢誇獨樂，與人同處首應回。
和仁仲治圃三首  其二 胡寅
不遣身心同槁灰，化工隨手自量裁。一欄仙蘤端倪露，九畹崇蘭次第栽。生意可觀那畫得，暗香難覓偶吹來。柴門漫說何曾閉，俗駕經過也未猜。
和仁仲治圃三首  其三 胡寅
憒瞀年來藥漸須，喜君猶自手抄書。塵冠固合懸圬壁，羽扇何當出草廬。勝景但逢詩發遣，壯懷聊用酒驅除。寄身擾擾膠膠者，奇貨從來不可居。
謫居新昌過黄羆嶺 胡寅
昔年曾作守，旌騎擁山頭。省己無遺愛，投荒歷舊遊。妻兒相翼衛，風雨漫淹留。力學如何驗，仁人乃不憂。
遊龍山寺六祖故居也 胡寅
范陽盧以仕南遷，卜宅空山不計年。間氣有鍾超象類，美材無匠制方圓。誰能判斷風旛話，等是追隨粥飯緣。携客同來又同去，浮屠依舊插蒼烟。
次劉坦見和 胡寅
君以苛留我罪遷，鄉情相值且忘年。歸心莫共孤雲遠，定性當如皓月圓。沂水舞雩方有詠，曹溪尋派即無緣。向來策杖經行地，不礙渾如石壁烟。
喜雨 胡寅
聞說頻年旱，先懷併日憂。家書不易到，囷米諒難求。一雨連三夕，千倉裕九秋。若爲知帝力，鼓腹聽蠻謳。
治園二首  其一 胡寅
涉圃親鋤草，分畦賸種蔬。潤通隣沼近，色映野雲虛。瘴重難求藥，心閒易看書。但令羹有梜，那嘆食無魚。
治園二首  其二 胡寅
萊菔瑶英體，蕪菁翠羽叢。壓黄千葉韭，競秀一畦葱。渰渰金莖露，翻翻玉宇風。不忘藏聚力，醯醤有無同。
喜義卿得子端倅攝新守 胡寅
喜樂民宜甚，平反笑屢春。故應熊夢協，還見鳳毛新。桂籍他年繼，桑弧舊俗因。豈無湯餠會，也合到窮賓。
和郡將勸農 胡寅
仁政惟敦本，躬行豈好夸。舞停衫颺雪，盤藉綺如霞。童馬爭騎竹，村厖息吠花。向來觀饁地，和氣滿家家。
酬黄執禮見和 胡寅
聞從軺車出，勤農不務夸。歡謠驅宿霧，飛蓋亂晨霞。醉偃風前草，詩裝錦上花。也將求二頃，輸稅補公家。
再美勸農 胡寅
邦本古攸重，民天辭匪夸。詎能皆辟穀，漫道獨餐霞。一笑爲良繭，力耕無賣花。信知豳七月，于耜起周家。
觀諸人唱和 胡寅
五言雖窘步，才力競雄夸。壑聳千章木，霄霏五色霞。聲諧金擲地，夢到筆生花。豈謂明珠貫，清輝照蔀家。
和王維三首  其一 胡寅
老矣雞栖愛一廛，生涯隨分不求全。一杯那復思身後，三爵聊將補食前。
和王維三首  其二 胡寅
素不能詩復戒吟，辱君笙鶴墮清音。何須風月三千首，已洗塵埃一寸心。
和王維三首  其三 胡寅
蓬門相直是南山，傍著丹梯尚可攀。野興舊同流水遠，道心今共白雲閒。
和黄執禮六首  其一 胡寅
稅得東家一畝宮，向來喧市馬牛風。誓將尤悔加深省，肯爲饑寒嘆屢空。十里溪山愁眼外，數家梧竹畫屏中。惠然更感無雙子，時有高談發蔽蒙。
和黄執禮六首  其二 胡寅
賜牆那及仲尼宮，妄意堅高立下風。志士有求雖汲汲，鄙夫無得漫空空。詩鳴寡學安能善，酒聖多愁詎敢中。惟頼有朋想博約，過情之譽豈宜蒙。
和黄執禮六首  其三 胡寅
浮生均是大槐宮，永日聊便竹簟風。若要語言求要妙，猶將筆墨畫虛空。一區聊寄塵囂外，萬景皆歸眺望中。敢似越雞孵鵠卵，正慚雲將問鴻蒙。
和黄執禮六首  其四 胡寅
律呂旋相六十宮，聲如佳句比南風。自非詩印全提得，難使言瑕一洗空。已向襟靈窺致遠，更從彪炳見弸中。讀書有益非虛語，請看孫權與阿蒙。
和黄執禮六首  其五 胡寅
尚德南宮勇北宮，羨君兼有古人風。無雙自昔稱江夏，第一于今鄙解空。會友更求三以上，策名應簉二之中。須慚纇語賡黄絹，但可厨人作醤蒙。
和黄執禮六首  其六 胡寅
文才久合步蟾宮，未肯爭摶九萬風。賸欲論詩宗典樂，故應憐我隸司空。高山宛在綠琴裏，白髮從多清鏡中。要識起予真賞意，聖門千古望龜蒙。
送茶與執禮以詩來謝和之 胡寅
簞瓢曾不飽顔回，何事新茶轉海來。八餠尚懷經幄賜，一苞聊對嶺雲開。分君要使澆書腹，待客應須罷酒罍。自笑玉川空兩腋，清風無夢到蓬萊。
黄倅生日送茶壽之 胡寅
北苑仙芽紫玉方，年年包篚貢甘香。願君飲罷風生腋，飛到蓬萊日月長。
和李靖 胡寅
三間茅屋陋無人，聊著投荒罪垢身。此地相逢應有數，他年重見復何因。雅騷我豈堪嘉贈，逸足君宜據要津。更把一尊當雨霽，坐看冰鑑拓秋旻。
寄題趙化州清白亭 胡寅
聞話維城刺史尊，關西夫子是師門。太清不取班超論，堅白寧同惠子言。棐几蕭然心似寄，銀鈎精甚勢如鶱。政成歸報蘧廬子，常使甘棠庇本根。
和黄倅祈求有應 胡寅
海山和氣四時連，太守賓僚自十仙。明恕而行非苟爾，感通之效固昭然。萌心甘澤雲從地，舉意晴暘日麗天。可但南冠瓶有粟，家家酣詠太平年。
又和錦阜登高 胡寅
久廢危亭也待時，俄然榱棟出鎡基。已應氣象軒城表，更覺登臨冠海湄。萬里秋風宜落帽，四并高會稱傳巵。幽人但把東籬菊，坐看南山久未移。
再和前韻本欲創亭以穫時而止 胡寅
不因修築廢農時，欲以仁心翊化基。野草從來豐可藉，量陂元自渺無湄。登臨有愜三檛鼓，衰病多慚一斗巵。獨喜高秋對黄菊，風吹烏帽看雲移。
和陳生三首  其一 胡寅
此道存亡仁不仁，遺編所載豈其真。若非象外冥心契，寧向環中得意新。玉麈有文堪悟道，錦囊無句不藏春。簞瓢倘可分留客，更欲聞君一語親。
和陳生三首  其二 胡寅
車塵馬足兩紛綸，談叟渾如谷口真。閙裏光陰渠不駐，靜中滋味我嘗新。高眠展轉三竿日，熟飲頻煩一甕春。請看夏畦勞瘁者，歲寒當與子相親。
和陳生三首  其三 胡寅
掛却衣冠把釣綸，那知藏拙未全真。餘生意態無相顧，未死工夫有自新。弦絕誰傳流水曲，瑟希曾對舞雩春。晚交况得陳丘子，不但波瀾子建親。
示程生二首  其一 胡寅
利域名途較少多，人生那用學燈蛾。如君甘作長貧士，視古寧慚獨行科。雀可羅時煩寵顧，鳶嘗跕處重經過。扁舟又指閩山隠，奈此蒼凉別意何。
示程生二首  其二 胡寅
柴桑風度極清真，地位當齊古逸民。不爲兒曹營飽暖，聊將詩句寫經綸。喜君自得超遥趣，與世相忘寂寞濱。正欲細論嗟遽別，空慙祖謝響然臻。
和單普二首  其一 胡寅
能向詞江挹彼清，愛君詩句早知名。百家懸鏡知妍醜，一字提衡有重輕。畫話豈淹三友益，簡才方廓四聰明。肯臨蔀屋相輝映，自愧常談只老生。
和單普二首  其二 胡寅
棄捐孤陋與誰隣，插棘誅茅漫隠淪。亂思詩書隨手揭，慰懷風月逐時新。慚無用舍行藏道，有愧東西南北人。久矣筆端塵土暗，因君聊復擬心神。
謝朱推梅栽 胡寅
南國雖云有學堂，了無松菊徑徒荒。瘴痕元愛冰花洗，衰鬢聊依玉樹芳。便覺小池招秀影，更令寒月映新粧。從今賸醖萸香酒，指擬春風摘子嘗。
示臨川曾革 胡寅
闕里三千盛，參乎一唯優。古來宗德業，誰復繼風猷。晚派南豐衍，賢名內相尤。高文推大手，奧學擅前修。有美清江彥，胡爲瘴嶺陬。宗盟標姓望，海若富源流。侯館甘魚食，賓筵聽鹿呦。會須題雁塔，聊爾敝貂裘。美玉宜深韞，明珠謝暗投。自嗟鳶跕墮，空羨鶴夷猶。三釜古云樂，一簞今漫憂。但令心了了，那畏力仇仇。繫馬竹雲凈，飛觴梅雪稠。愧君相屬厚，弱水詎勝舟。
寄陳生 胡寅
窮冬纔得雨梢梢，梅已無餘柳漸包。且把簡編遮病眼，時拖衾絮擁寒骹。譏訶駁雜懷張籍，聯續詩章憶孟郊。歸卧蕭齋諒安穩，可無消息到衡茅。
謝趙戎惠白菘甚腴且再求之 胡寅
已是居無竹，那堪食一簞。煩君餉園茹，使我助盤餐。秀色春風早，甘肥曉露漙。美材今又闕，小摘更相寬。
送黄熙赴韶推 胡寅
籯金不取義方嚴，孝友家庭嶺海瞻。力古共推經笥富，决科爭看筆鋒銛。才非俗契心難展，清畏人知德尚潛。鵬翼垂天終九萬，固應鳬舄未能淹。
送黄權守歸八桂三首  其一 胡寅
展驥官良是，憑熊職未專。中和已成頌，清浄豈無傳。樓雘環新堞，丁黄溢舊編。聖朝方考績，華寵定頒宣。
送黄權守歸八桂三首  其二 胡寅
樂物羈栖伴，筋骸放逐餘。自甘門有雀，寧嘆食無魚。傾蓋情文腆，投醪笑語舒。晚途多感慨，頼此得時祛。
送黄權守歸八桂三首  其三 胡寅
雨岸溪紋蹙，風亭柳带縈。借留無上策，送別有兼程。望杳雲間旆，班餘野外荆。路從簪玉去，增我故山情。
迓黄守再來二首  其一 胡寅
舊治重臨寵渥新，聖朝因任慰斯民。芾棠不拜陰如幄，騎竹爭迎氣似春。金重百斤兼賜爵，車高一丈更施茵。能名籍甚宜蒙此，潁水盧溪共演深。
迓黄守再來二首  其二 胡寅
柴扉雖設悄無隣，聽說君來氣又振。鷗鷺點開愁意思，詩書吟起病精神。也知憔悴嫌杯酒，可尚談諧對席珍。旌旆悠悠將入眼，爭除三徑待朱輪。
和黄秀才 胡寅
羹藜飯糗自無餘，身世蕭條亦自如。十里溪山連枕席，一堂風月伴琴書。畹蘭幸襲仙人佩，徑草欣承長者車。四海弟兄非浪語，先生何恨九夷居。
寒食日約蔡生以雨不至 胡寅
細雨斜風惱弄春，荒郊不見踏青人。傷心湖外松楸域，弔影天涯露電身。楊柳杏花何處好，石泉槐火一時新。舉杯幸有君相屬，更待泥乾步屧勻。
謝蔡生見和 胡寅
三分已過二分春，尚想綿田一善人。冷食未平千載恨，浮雲何與百年身。從教對雨携壺阻，自愛觀風得句新。芍藥酴醾無復見，花林芳草翠初勻。
二弟在遠經年無書張倩忽來相看蔡生以詩見慶次其韻 胡寅
鴻雁分飛接翼難，稻粱謀隔水雲寒。千山路遠勞魂夢，一紙書來强笑歡。東榻人材慚潤玉，西崑詩韻勝芳蘭。從今更勵男兒操，金鐵爲心石作肝。
病中有感 胡寅
武侯輔世侔伊尹，明道傳心繼孟軻。五十四年而已矣，小儒如此豈非多。
送英州推官 胡寅
素業平生筆硯交，粗官何事管榜敲。自傷放逐生中熱，時對清風解外膠。掞藻更窺青玉案，分甘常記綠羅袍。扁舟北上英州幕，卜吉應逢泰拔茅。
和單令 胡寅
炎州暑令比烝炊，茅屋深更未掩扉。倦鵲繞林飛又上，流螢照水亂還稀。寡尤正爾三緘口，新浴又思一振衣。獨怯詩壇把麾將，欲摩堅壘費攻圍。
和周尉遊簡園 胡寅
敝屣稀行故不穿，荒陬何處賞芳妍。詩人邂逅能乘興，野客勤劬便肆筵。滿壁畫圖俱儼若，一川風物更蕭然。攀翻百樹梨花雪，醉擬春風二月天。
簡單令 胡寅
十月絺無斁，中冬木尚榮。願爲寒玉佩，思灌閬風清。之子牛刀暇，尋餘兔徑行。已携從事至，旋覺大庖盈。荒郡書雲節，虛簷寫雨聲。寂寥無一事，浩蕩有閒情。草樹環居密，雲山極望平。羈愁添繡線，鄉味得金橙。獨酌臨空迥，高歌徹晦明。醉惟憑曲几，窮不念方兄。詩怕吟來拙，書便讀後精。紋楸忘勝負，綠綺混虧成。忽見江梅蕊，如披瑞雪英。旅中相慰薦，箇裏自分明。更待塗茨了，仍看藝竹生。茅柴如可壓，爲吾糝藜羹。
周尉以詩致霅鱠次韻爲謝 胡寅
新興何事憶吳興，因話鱸魚割素鱗。不是南烹無口實，要看西子授厨人。堆盤雪縷開花面，泛艇秋風想釣綸。玉醴浮來爲鄉導，金橙研破助芳辛。老饕難繼蘇公賦，一飽鮮腴敢更頻。
再謝見寄 胡寅
非關糧盡不能興，自嘆車中蹭蹬鱗。詩客頗能憐逐客，饔人知復受鮫人。爲憐飛箸千條玉，不忘牽潭百尺綸。腹似鼓鼙無塌處，詩如薑蒜有餘辛。閿鄉少府新權爾，爭比周郎美味頻。
周尉丹砂次其韻 胡寅
日鑷蒼浪鬢，還童意未賒。易衰如下阪，難熟似烝砂。不信三峯妄，曾聞九轉誇。刀圭何太少，薏苡舊盈車。
和周尉立春二首  其一 胡寅
筮易欣逢天地交，送殘寒晷石光敲。化工造物初施手，天仗迎春已在郊。一飯及辰堆細菜，千花從此放香苞。欲賡妙句無餘味，久矣庖人不治庖。
和周尉立春二首  其二 胡寅
新年仍復得詩交，和氣排門不待敲。藏谷寒冰猶北陸，應時甘雨背西郊。松筠挺挺浮烟色，桃杏紛紛拆繡苞。準擬尋春多酒肆，芳羶何必費良庖。
用前韻簡單令 胡寅
斑白欣逢子墨交，懸知琴化息榜敲。不從凍竽窺侯喜，端向長松倚孟郊。竄逐自甘藜不糝，太平還見葦方苞。全牛妙割須君手，笑我鉛刀似族庖。
謝周尉用前韻致丹砂且見勸葆真 胡寅
寒衾未暖睫先交，曉漏那聞促點敲。非有真丹存下海，詎同和氣滿春郊。王弘頗亦知陶令，仲達何勞誚石苞。爲報邇來幽意愜，籜龍拳鱉漸充庖。
李簿携具用前韻和之 胡寅
春禽遭凍息交交，不及風箏迭遞敲。睡起依然開白屋，客來仍是俯青郊。方兄無勢寧能熱，窮鬼多羞祗自苞。載酒刲羊煩厚意，當年莘野尚烹庖。
和單令春日 胡寅
新歷自披展，故交誰與歡。顔容羞把鏡，菘韭强登盤。袖手籠東老，侵肌料峭寒。大鈞方播物，吾道豈艱難。
金沙 胡寅
海棠開後數金沙，誰料炎荒有此花。青玉案頭張重錦，碧雲堆裏漏彤霞。高枝已寫清尊照，嫩蘂猶須翠幕遮。未信東風肯吹謝，且教遊客看繁華。
簡單周二子  其一 胡寅
回首清明遠矣哉，和風還挾禊辰來。麗人空憶行歌樂，曲水難追翰墨才。鬢髮飄蕭吾自祓，形骸放蕩孰相開。早知勝集荷塘上，何不飛觴看恥罍。
簡單周二子  其二 胡寅
音塵疎闊思悠哉，有底匆匆不我來。陣合鸛鵝須敵手，詩成珠玉要奇才。新荷雨定如蘭馥，曲沼風閒作鏡開。况是凉蟾方半璧，清光應欲照金罍。
簡單令 胡寅
烝炊不奈瘴氛侵，一霎微凉屬晚陰。自軸疎簷掃階砌，却憑安几看雲林。風中梧竹旌幢亂，雨外江山水墨深。來日小槽篘釃白，眷言騷客肯相臨。
楊尉見招朱推單令與焉月色甚佳 胡寅
南郭無緣到北城，却因招喚得同行。四郊禾黍未全熟，滿眼雲山何限情。幸有好風能灑袂，况無閒事稱揮觥。籃輿欲去留還住，愛此月凉河漢明。
七月十八日與諸人集真于燕譽堂 胡寅
盍簪相與記春芳，落去爭如桂影香。故覓層臺延曠望，可無尊酒泛寒光。交揮玉麈傾懷盡，半仄冰輪耿夜長。坐到銀河分曉色，彤霞金暈更蒼凉。
吳守祈雨有應 胡寅
延陵宿望冠三吳，又見熙朝老大夫。善政舊聞風偃草，清規今信浦還珠。山川每應精神禱，禾稼全憑潤澤蘇。可但邦人歌五袴，也知還客慰焦枯。
和單令自龍山迎月而歸 胡寅
招提爐上寶香氳，問信浮屠作祖人。想得妙心同水鏡，故應歸路見冰輪。清輝萬里無窮雪，浄觀千山不隔塵。欲識新詩惟累句，頗慚曹植與君親。
重九簡單令 胡寅
殊方令節也堪憐，可詠江涵雁影篇。買得紫萸虛市裏，種成黄菊小池邊。相逢便是華胥國，一醉寧慚玳瑁筵。何必登臨追舊俗，南山秋氣自超然。
和單令 胡寅
朝雨催寒細似毛，賓鴻带影朔雲高。菊萸不分簪華髮，糕酒無因拜赭袍。笑我功名如墮甑，愛君情義比投膠。病衰阻趁芙蓉約，木末搴翻獨詠騷。
吳守生朝 胡寅
梅信初傳冬未深，高門熊夢慶相尋。三朝耆舊人皆仰，一德純全衆所欽。難老椿齡方演迤，後凋松色正陰森。願公常記茱萸釀，每歲茲辰細細斟。
和蔡生遷居二首蔡學佛故用杜老與贊公故事蔡常令一嫗持簡來  其一 胡寅
浮生何處不蘧廬，且喜飄然乍卜居。一室未應忘灑掃，四隣聊復認親疎。荔蕉餉客還堪飽，笋蕨登盤莫願餘。有意相尋即扶杖，無煩赤足致雙魚。
和蔡生遷居二首蔡學佛故用杜老與贊公故事蔡常令一嫗持簡來  其二 胡寅
一壺村酒要同嘗，脯醢葅肴取次將。談話翠微修竹徑，追隨斜照晚風岡。梅花淡淡傳春意，柳色依依作歲陽。只麽往來成樂土，豈知身世落南荒。
和單令除夕二首  其一 胡寅
又聞幽谷有鶑遷，况復山晴花向然。泥犢戒耕呈歲歲，戶靈呵鬼換年年。茅簷賸有三竿日，秫地曾無二頃田。且買東江百花酒，與君同棹十分船。
和單令除夕二首  其二 胡寅
坐閲流年同擲梭，未曾聞道合如何。擊壺安用鐵如意，愛酒猶須金叵羅。重讀豳詩賡節物，還師魯聖對鄉儺。東風漸次開桃李，之子寧能不我過。
新春即事二首  其一 胡寅
竹爆臘寒盡，桃符春事來。和風已披拂，暖日便徘徊。曳杖閒挑菜，攀枝齼摘梅。太牢雖有味，豈必勝登臺。
新春即事二首  其二 胡寅
恰賦春還柳，俄聞地出雷。雨絲分織作，風籟急喧豗。寂寂爐無火，欣欣甕有醅。臨寒插羔袖，雪觀亦悠哉。
同蔣教授單令訪竹里 胡寅
遲日芳郊路，寒暄氣已分。共尋茅屋趣，一醉竹光雲。藴藉潘懷縣，清修鄭廣文。衰遲亦何幸，併得友多聞。
即事 胡寅
梧葉經冬不識霜，杞茅蒙潤已宜湯。夜除愛日太和境，衣袂輕風單薄裝。盤綰翠絲春意近，盞浮清艷臘容光。東君又試芳菲手，行樂寧嗟鬢轉蒼。
次德施見和 胡寅
頭如衰葆更加霜，身似陳茶不奈湯。春服又陪曾點詠，歸心尤美陸生裝。山川浮動風雲氣，草木欣榮日月光。賸種雞頭剝溫軟，不教無齒愧張蒼。
和單令 胡寅
曾步雩風詠晚春，肯教清鏡受纖塵。詩書漸與心爲一，文字終慚筆有神。弈局不爭先後手，醉鄉常值聖賢人。得時花卉千千狀，須倩能詩爲寫真。
送朱推于水東口 胡寅
送客水東口，散襟城北頭。清風正駘蕩，細雨忽飛浮。荒傳少來燕，平田多乳鳩。何時理歸棹，橫笛下滄洲。
和德施賞金沙 胡寅
籠紗未暗塵，錦幄又經春。有艷曉酣酒，無言時惱人。後先爭絢倩，開落自仍頻。相對長松樹，香心結蘂新。
令節即事簡睎仲德施 胡寅
寒食清明節令佳，禁烟遺俗渺天涯。清醇只向丹田暖，料峭猶煩翠幕遮。長短驟看森雨笋，高低難覓旋風花。小齋寂寂誰爲伴，水底初聞兩部蛙。
同單令遊延明寺 胡寅
下馬敲門扁蝠飛，亂鴉啼晚客還歸。村江淺可褰裳涉，美酒清宜滿斚揮。獨樹高花紅啄玉，繁叢嫩蘂細編璣。追隨冠者皆行樂，借問何人鼓瑟希。
和單令簡園梨花四絕  其一 胡寅
梅花如夢李成塵，却伴酴醾過晚春。未要烘晴千樹白，且看带雨一枝新。
和單令簡園梨花四絕  其二 胡寅
野老山園未省開，今朝何事客俱來。炎荒有此清凉地，剪水裝林絕點埃。
和單令簡園梨花四絕  其三 胡寅
共傳嘉樹鎖山陰，冰彩瑶光自一林。未必甘滋追大谷，照人風韻故能深。
和單令簡園梨花四絕  其四 胡寅
清遊當日興怡融，無奈如絲雨映空。聞道只今方爛漫，莫教飛趁楝花風。
和單令九日二絕  其一 胡寅
爽氣深秋徹九霄，憑高眼界迥寥寥。凄風但可開黄菊，零露行應到蓼蕭。
和單令九日二絕  其二 胡寅
行樂從來貴及辰，况逢節物一番新。病夫久矣捐杯酌，悵望臨風落帽人。
題清遠峽山寺 胡寅
清遠峽山寺，幾年聞汝名。維舟得眺望，滿目慰經行。壁立巉天秀，溪閒寫鏡清。嶺雲方北上，濤雪漫南傾。罪垢三熏凈，歸風兩腋輕。皇慈天共大，睿知日同明。重起闕廷戀，敢懷山水情。生綃無畫手，聊此寄真形。
歸次義彬老人廖康吉惠靈壽杖以二十八字謝之 胡寅
綠鬢投荒白髮歸，瘴餘渾欲不勝衣。煩將扶老殷勤贈，未怕登高足力微。
魏漕彥成昔宰弋陽政續上聞召對改秩予適當詞命後自臺郎出守滁墾荒田千二百頃柄國者挾妻家私憾以爲罔功將漕襄陽修築大堤禦水患又以爲妄作與洪興祖爲程伯禹刊論語解至周公謂魯公有太息流涕之言彥成遂被竄于欽州柄國者死例逢赦宥歸道南嶽以大篇侑酒十尊見遺因成七絕以謝之  其一 胡寅
紹興乙卯選賢時，弋水鳴琴有去思。文石對敭言動聽，演綸無愧改官詞。
魏漕彥成昔宰弋陽政續上聞召對改秩予適當詞命後自臺郎出守滁墾荒田千二百頃柄國者挾妻家私憾以爲罔功將漕襄陽修築大堤禦水患又以爲妄作與洪興祖爲程伯禹刊論語解至周公謂魯公有太息流涕之言彥成遂被竄于欽州柄國者死例逢赦宥歸道南嶽以大篇侑酒十尊見遺因成七絕以謝之  其二 胡寅
滁萊千頃變嘉禾，兩歲之中績效多。賞格雖懸初不用，柄臣何事有偏頗。
魏漕彥成昔宰弋陽政續上聞召對改秩予適當詞命後自臺郎出守滁墾荒田千二百頃柄國者挾妻家私憾以爲罔功將漕襄陽修築大堤禦水患又以爲妄作與洪興祖爲程伯禹刊論語解至周公謂魯公有太息流涕之言彥成遂被竄于欽州柄國者死例逢赦宥歸道南嶽以大篇侑酒十尊見遺因成七絕以謝之  其三 胡寅
漢水縈州北且南，大堤花映府潭潭。若非刺史裨頹缺，鴨綠澆成幾醉酣。
魏漕彥成昔宰弋陽政續上聞召對改秩予適當詞命後自臺郎出守滁墾荒田千二百頃柄國者挾妻家私憾以爲罔功將漕襄陽修築大堤禦水患又以爲妄作與洪興祖爲程伯禹刊論語解至周公謂魯公有太息流涕之言彥成遂被竄于欽州柄國者死例逢赦宥歸道南嶽以大篇侑酒十尊見遺因成七絕以謝之  其四 胡寅
解到周公謂魯公，尚書深見古人風。流傳頓廣誰之力，千古須知魏與洪。
魏漕彥成昔宰弋陽政續上聞召對改秩予適當詞命後自臺郎出守滁墾荒田千二百頃柄國者挾妻家私憾以爲罔功將漕襄陽修築大堤禦水患又以爲妄作與洪興祖爲程伯禹刊論語解至周公謂魯公有太息流涕之言彥成遂被竄于欽州柄國者死例逢赦宥歸道南嶽以大篇侑酒十尊見遺因成七絕以謝之  其五 胡寅
天涯羈枕看三山，一日皇恩詔使還。君子但知爲善樂，豈同餘臭滿人間。
魏漕彥成昔宰弋陽政續上聞召對改秩予適當詞命後自臺郎出守滁墾荒田千二百頃柄國者挾妻家私憾以爲罔功將漕襄陽修築大堤禦水患又以爲妄作與洪興祖爲程伯禹刊論語解至周公謂魯公有太息流涕之言彥成遂被竄于欽州柄國者死例逢赦宥歸道南嶽以大篇侑酒十尊見遺因成七絕以謝之  其六 胡寅
名酒煩將一斛來，瘴餘衰病不勝杯。醉中獨愛舂容奏，恰似春潮卷海迴。
魏漕彥成昔宰弋陽政續上聞召對改秩予適當詞命後自臺郎出守滁墾荒田千二百頃柄國者挾妻家私憾以爲罔功將漕襄陽修築大堤禦水患又以爲妄作與洪興祖爲程伯禹刊論語解至周公謂魯公有太息流涕之言彥成遂被竄于欽州柄國者死例逢赦宥歸道南嶽以大篇侑酒十尊見遺因成七絕以謝之  其七 胡寅
聞說仙居窈復寬，湖山全似畫圖看。謫歸正值皇綱整，莫向斯時詠考槃。
簡彥達 胡寅
別來魚雁半浮湛，一日掀杯酒便深。照水顔容皆欲老，蔭門槐竹盡成陰。驅山塞海成何事，飯糗羹藜只此心。但願歲豐人共樂，扶筇有興即相尋。
將歸南嶽黎才翁命蕭復來相迎且以二詩見貺因作一絕謝之 胡寅
涑水分携首重回，南山指日可徘徊。殷勤問訊煩甥友，更遣新詩兩詠來。
挽吳丞相  其一 胡寅
妙齡一月了群書，未壯聲華衆已孚。器遠况曾師舊德，時來俄看獻嘉謨。親扶日轂升天路，不許金戈入帝都。大節已全名自永，詎同姦慝苟全軀。
挽吳丞相  其二 胡寅
追念宣和國勢孤，上公元宰導人諛。妖氛已覺前星暗，皇澤寧論少海枯。誰謂玉華傳玉座，共知青瑣伏青蒲。讒言一發堪流涕，禍在同升有鄙夫。
挽吳丞相  其三 胡寅
黄扉清啟帝之初，俊乂招徠念遠圖。桃李舒華方雨露，鴛鴻戢翼又江湖。當年舉國蒙休烈，至死無人雪厚誣。圓覺妙明何計此，獨疑遺恨遶蒼梧。
挽劉忠顯  其一 胡寅
念昔京都晝掩關，黑雲黄霧塞人寰。南城掃雪迎耶律，北道聞風拜祿山。不爲身謀心皎皎，已終臣事意閑閑。何人得與高名並，千古常山諒可班。
挽劉忠顯  其二 胡寅
未識堂堂玉立姿，已傳薤露滿山悲。空餘父執修恭意，謾繼詞流紀德詩。諸子盡賢門益大，萬家餘地冢初纍。紛然盡奪三軍帥，誰識公心死不移。
挽陳幾叟 胡寅
妙質曾揮匠石斤，久於其道更超群。皂貂破敝頭蒙雪，黔突凄凉氣吐雲。忽上諫坡規帝德，又陪經殿勸皇墳。事功難必清名在，未辱先賢付託勤。
挽楊訓母莢氏 胡寅
戚戚秋風颭旐旌，送車千輛咽佳城。令妻壽母名兼美，孝子慈孫禮備成。望士有詩歌紼綍，梵坊無侶獻鐃鉦。更慚朴語書銘石，萬一幽光久更明。
挽某氏 胡寅
慈祥令淑稟於天，宗族閨門共仰賢。中饋克脩惟六二，義方能教亦三遷。藝萱無復忘憂日，種柏行看合抱年。舊欲升堂今已矣，大招成些重凄然。
挽李太孺人 胡寅
桂水無情日夜東，空餘丹旐泝西風。一經不負門閭望，五鼎端宜饋祀豐。茂渥出綸觀有煒，芳徽勒石播何窮。遥知祖送詩千首，挽鐸聲悲大隊中。
挽端州黄大用大用喜讀書有志行數過予講討雖未詣宗本要自佳士可尚也心爲形役遂以病死作二詩哭之  其一 胡寅
每惜南冠懶讀書，欣逢之子富三餘。文章戶牖雖頻闖，師友源流或未疏。底事箇中紛侘傺，坐教淫末費驅除。昭昭奄作冥冥去，悼爾能無一束芻。
挽端州黄大用大用喜讀書有志行數過予講討雖未詣宗本要自佳士可尚也心爲形役遂以病死作二詩哭之  其二 胡寅
鋸屑霏談涉往今，濡毫灑紙掞詞林。聽歌鹿野三章後，帳下龍門九曲深。十口西疇貧索莫，一官南選晚侵尋。早知大易無思慮，應悔生前未洗心。
挽黎承事  其一 胡寅
北正黎司地，南來得姓繁。清時能教子，餘潤必高門。珠蚌他年譽，金籝晚歲溫。王師勤佐餽，鄉鬭待平反。
挽黎承事  其二 胡寅
援手遺嫠難，酬心樂泮恩。凄凉投轄井，慨歎給孤園。藝檟平居近，攀松永慕敦。流年駒過隙，不辱付諸昆。
挽譚邦鑑  其一 胡寅
忠烈延康子，期頤致政孫。文詞金震蕩，行治玉純溫。夢熟黄粱早，名餘絳旐騫。傷哉九京路，白日閟泉門。
挽譚邦鑑  其二 胡寅
契好聯三世，交情晚更深。宦遊乖握手，書到豈論心。歎失超勝願，愁聞相挽音。平生一尊酒，已矣不同斟。
挽楊子川 胡寅
傾蓋小冠市，論文喬岳陽。一生能幾屐，兩鬢忽成霜。我尚棲南嶺，君俄赴北邙。無因澆絮酒，回首重呻傷。
永州天申節錫宴致語口號 胡寅
門開閶闔曉霞鮮，劍佩稱觴玉座前。五福惠心敷下土，三呼稽首望層天。龍旂已盪淮濆祲，狼燧行清朔塞烟。復會東都臨四海，衆星環拱萬斯年。
新州鹿鳴宴致語口號 胡寅
秋氣清高肅雁行，賢侯勸駕會黄堂。賓朋滿座曳珠履，鼓吹喧天飛羽觴。題柱棄繻俱有志，班荆折桂正相望。明年春色催行李，衣錦榮歸耀故鄉。
句  其一 胡寅
更煩橫鐵笛，吹與衆山聽。
句  其二 胡寅
更於何處覓桃源，此地端疑小洞天。
題智永上人瀟湘夜雨圖 邵博
曾擬扁舟湘水西，夜窗聽雨數歸期。歸來偶對高人畫，却憶當年夜雨時。
題司馬相如琴臺 邵博
長卿本豪傑，禮法安可處。手彈南風琴，心調東鄰女。雜身傭保中，初不忌笑侮。大者固已立，下此皆可補。三賦爭日星，一書起今古。其餘不自祕，輒爲人所取。何當盡見之，真是文章祖。凜然千載下，英氣猶可睹。兒曹爾何知，杯酒那可汙。故臺已丘墟，勝絕誰敢據。我來訪遺跡，低回不忍去。詩成欲叫君，雲車隔煙霧。
寄潼川漕虞齊年 邵博
盡略威嚴拊困窮，使車三出未論功。交遊善者疑多可，節義臨之凜不同。惜我已生前輩後，求君須向古人中。北堂老監歸何晚，四海今還貞觀風。
春晚登郡樓 邵博
久客無歡意，經時只倦遊。落花猶解舞，飛絮太侵愁。日暮聞吹角，春歸獨倚樓。平生湖海願，幽興滿扁舟。
雲安下偶成 邵博
輕波颭鴨頭，小艇翔燕尾。風沙三十程，雲水一千里。雪盡晚寒輕，日長春睡美。汀蕪翹碧茅，岸樹裹紅蘂。江浮清鏡中，山入翠屏裏。蜀鳥已驚心，巴猿猶惻耳。竹節數名灘，桃花驗新水。谷鶑歌尚慵，檣燕舞何喜。落日浪鎔金，殘花風翦綺。斯遊興最多，了不知行止。
泊雲安下大風驟雨作柏梁體一篇 邵博
晴空赤日飛丹霞，扁舟春熱汗且呀。寒溫之候無乃差，朝猶挾纊莫著紗。祝融暴橫勢莫加，驟將炎赫移韶華。東皇遊冶窮豪奢，未終節序還其家。忽驚猛吹揚白沙，煙雲四起相邀遮。空中轣轆鳴雷車，樅樅白雨懸亂麻。風師雨將相矜夸，千刃萬槊爭囂譁。玄旌皂纛何紛葩，勢摇兩蜀掀三巴。須臾雨止雷停撾，蒼雲掃盡天無瑕。恍如脫兔離輕罝，回頭已見羲輪斜。山開水靜風色嘉，喜翔燕雀嬉魚蝦。紅顛白倒紛殘花，披張林葉舒草芽。陰陽變化誰咄嗟，風雲乃爾相喧拏。大哉一氣通幽遐，彼蒼高遠安能涯。倚峯吟望心目賒，碧雲千里號歸鴉。
句  其一 邵博
平浪勢粘天。
句  其二 邵博
只道和戎功第一，不知上策在親征。
句  其三 邵博
如何老作簡州守，只對江山賦好詩。
句  其四 邵博
洲渚千奴熟，旌旗五馬來。
句  其五 邵博
池邊詩覓鄭都官。
賦燈 宋翔
景景照幽房，熒熒吐焰長。昔年江上女，曾向乞餘光。
紹興樂府 宋翔
天意回，皇母歸。戢烽燧，敞宮闈，朝陽赫奕明鞠衣。惟皇之孝，惟母之慈。陳仙仗，薦壽巵。從之冢后與庶妃，奏之九成與咸池。沓珍瑞，駢福祺，山陬水裔咸熙熙。惟天之象，與帝之宜。千萬年，無窮期。
李伯紀丞相挽詩  其一 趙令衿
道大終爲累，功高反被疑。恨無長日月，寶此大蓍龜。鼓咽空山暮，風酸落木悲。弔喪哀不及，頼有哭公詩。
李伯紀丞相挽詩  其二 趙令衿
相位期三入，人心望一新。名稱高世表，器識自天真。孰謂仁人壽，空憐吾道貧。彼蒼如有意，應百贖其身。
李伯紀丞相挽詩  其三 趙令衿
氣量吞雲夢，風流冠習池。致君雖素定，濟衆未全釐。傒望金甌詔，俄摧玉樹枝。天心殊莫曉，神物失扶持。
李伯紀丞相挽詩  其四 趙令衿
鯨路心猶望，龍門迹已荒。樓成上霄漢，書擬奏明光。賤子無賢譽，先生獨薦揚。凜然生氣在，誰謂哲人亡。
泉南花木 趙令衿
偶然遊宦刺桐城，兩見南薰荔子生。欲別北樓還小立，留題雲榭豈無情。
贈鵝湖上人 趙令衿
三年四度到鵝湖，山水娛人道不孤。最是可人快心目，曉風殘月弄菰蒲。
舟泊太湖 李顒
旋經義興境，頓棹石蘭渚。震澤爲何在，今惟太湖浦。圓經縈五百，盼目眇無覩。高天淼著岸，長津雜如縷。窈窕尋灣碕，迢遞望巒嶼。驚飆揚飛湍，浮霄漾懸岨。輕禽翔雲漢，游鱗憩中滸。暗靄天時陰，嶢岧舟航舞。馮河安可狥，靜觀戒行旅。
句 李顒
黯䨴重雲陰，碎稜震雷咤。
偈二首  其一 釋證悟
東坡居士太饒舌，聲色關中欲透身。溪若是聲山是色，無山無水好愁人。
偈二首  其二 釋證悟
寄語江西老古錐，從教日炙與風吹。兒孫不是無料理，要見冰消瓦解時。
題昭陵 劉錡
□□□□歲農登，邊將無功吏不能。四十二年那忍說，西風吹淚過昭陵。
用前韻呈德瞻 劉錡
門外蹄輪任迹疎，一廛深稱水雲居。平生事業將何用，歎括空能讀父書。
題村舍呈德瞻友  其一 劉錡
一徑縈紆山更深，滿川烟靄夕沉沉。從來不問榮華事，自有沙鷗信此心。
題村舍呈德瞻友  其二 劉錡
二月陽和花正繁，軟風輕扇筍斑斑。揚鞭江路心無事，問舍求田過淺山。
題村舍呈德瞻友  其三 劉錡
清風葉葉映黄鸝，綠暗紅稀半掩扉。我以忘言靜思慮，子規猶道不如歸。
午寢 劉錡
寓蹟唐興寺，幽窗得晝眠。西風縈破夢，落日亂殘蟬。歲月俄如此，功名豈偶然。五湖秋欲好，誰在釣魚船。
資福寺 劉錡
汛掃妖氛六合清，匣中寶劍氣猶橫。夜觀星斗鬼神泣，晝會風雲龍虎驚。重整山河歸北地，兩扶聖主到南京。山僧不識英雄漢，只管滔滔問姓名。
補樂府十篇 帝宓犠氏之樂歌 曹勛
罔兮罟兮惟田漁，時兮食兮民之須，以享以祀兮燔祭有餘。
補樂府十篇 帝神農氏之樂歌 曹勛
豐年告成，百穀用登。匏籩既盈，黍稷既馨，昭假是膺。
補樂府十篇 帝有熊氏之樂歌 曹勛
於昭上帝，靈命有赫。其命維何，卿雲五色。翩如游龍，萃如山崇。來臨來止，惕然有顒。惟欽惟畏，廼祗廼庸。肇建官師，神民肅雍。
補樂府十篇 帝少昊氏之樂歌 曹勛
鳥飛于天，魚躍于淵。侯其尸之，其然而然。物之生矣，時其殖矣。職其宜矣，安其居矣。神之降依，昭假左右。霜露所霑，罔不在宥。
補樂府十篇 帝高陽氏之樂歌 曹勛
悠悠上天，罔不覆護兮。芸芸動殖，靡不康阜兮。三光全兮，五穀熟兮，神顧歆兮，吾人昌兮，維上帝之功兮疇依。
補樂府十篇 帝高辛氏之樂歌 曹勛
時雨濛濛，自西及東。日月所至，罔不率從。田有黍稷，原有榛栗。尊卑秩秩，民有家室。惟川沖沖，惟山崇崇。允執厥中，臻於大同。
補樂府十篇 帝陶唐氏之樂歌 曹勛
鴻惟烈祖，啟迪後人。皇皇上帝，俾予字民。民協平康，帝命式臧。宅彼陶唐，光于萬方。萬方億寧，亦莫我敢承。如天之運，如日之升。孰知其極兮，不可得而名不可得而稱。
補樂府十篇 帝有虞氏之樂歌 曹勛
草木繁蕪兮陰雨膏之，百穀豐衍兮寒暑成之。萬物護理兮元凱馴之，顧否德之弗類兮敢不允躬以承之。庶揖讓以敉寧兮傳諸罔極，世不乏聖兮惟皇與直。俾帝堯之至公兮，終維斗之不忒。
補樂府十篇 夏后氏之樂歌 曹勛
於皇上聖，臨御有赫。洪流湯湯，弗降弗辟。命於帝庭，纂服是膺。隨山濬川，海宇攸寧。五服既宅，貢有常職。恩覃遐荒，惟帝之力。元圭告功，敢不承式。地平天成，垂休罔極。
補樂府十篇 有商氏之樂歌 曹勛
維天有光，式彼大商，俾正以爾萬方。萬方其乂，易亂爲治。至于上下，鳥獸草木罔不安遂。帝命是膺，聖政日新。佑我烈祖，以克相爾後人。
琴操 將歸操 曹勛
水之深兮，可以方舟。人之非兮，不可以同游。斯人斯游，吾心之憂。
琴操 猗蘭操 曹勛
猗嗟蘭兮，其葉萋萋兮。猗嗟蘭兮，其香披披兮。胡爲乎生茲幽谷兮，不同雲雨之施。紛霜雪之委集兮，其茂茂而自持。猗嗟蘭兮。
琴操 龜山操 曹勛
龜之卉兮萋萋，龜之雲兮霏霏，余之行兮遲遲。龜兮龜兮，魯之所依。匪顛匪危兮，靡扶靡持。余之行兮，余心其悲。
琴操 越裳操 曹勛
彼雲雨兮，曾莫之私。黍稷繁蕪兮，草木其宜。田野不辟兮，其誰荒之。遠人之思兮，其誰來之。其勤其施，惟先君之思。
琴操 拘幽操 曹勛
風入我室兮，霜入我衣。言不敢發兮，聲不敢悲。惟皇考有訓兮，余罪之歸。余心耿耿兮，其知者爲誰。
琴操 岐山操 曹勛
豳之土兮，民之所宜。豳之居兮，民之所依。予何爲兮尸之。我將全汝兮，之岐之陽。汝其保寧兮，無越汝疆。斯歸斯徂兮，其誰之將。嗟今之人兮，何思何傷。
琴操 履霜操 曹勛
皇之車兮，僕夫馳之。皇之輿兮，僕夫乘之。沉沉廣宇兮，燕雀安之。晨羞夕膳，誰其眎之。親不我思兮，我寧不悲。皚皚繁霜，兒則履之。父兮母兮，兒知兒非。
琴操 雉朝飛操 曹勛
雉兮朝飛，鳴聲相隨。朝刷其羽兮，夕哺其兒。雖有風雨兮，莫或仳離。嗟余之人兮，曾莫汝爲。
琴操 別鶴操 曹勛
明月皎皎兮，霜風凄凄，摧雲翼兮天之涯。望昆丘之路兮，不可以同歸。子其棄予兮，予將疇依。月皎皎兮風凄凄。
琴操 殘形操 曹勛
狸之文兮，蔚乎其成章。身之孔昭兮，而其智之不揚。維元首之昧昧兮，而股肱孰爲其良。吁嗟乎，狸之祥兮。非吾之傷兮，其誰爲傷。
吳歌爲吳季子作 曹勛
佳人一往兮不來，國爲墟兮莫知。儂自守兮誰依，俟河清兮幾時。悵姑蘇之崔嵬。
楚語爲屈平作 曹勛
瞻荆潁兮盤盤，悲淮流兮潺湲。彼何人兮獨安，此何人兮獨難。悼哲人之不反兮，抗靈轡于江干。
孔子泣顔回 曹勛
噫嘻吁，天歟人歟，回也抑亦子之命歟，而其或者天實使之喪予。何仁者之不壽，而中道之棄兮。噫嘻吁，回歟回歟，其吾道之窮歟。
孔子泣麟歌 曹勛
吁嗟乎麟兮麟兮，汝曷來之遲兮。唐虞不作兮湯武非，來者不可見兮而往者不可追。吁嗟乎麟兮，非吾之傷兮，而其誰汝爲。
隴頭吟  其一 曹勛
烏落黄雲塞草秋，隴頭之水東西流，水聲嗚咽鳴啾啾。馬聞思舊櫪，人聞思舊丘，年年征戰無時休。無時休，誰能到此求封侯。
隴頭吟  其二 曹勛
兵滿天山雪滿衣，漢家都護擁旌旗。銜枚一夜襲疎勒，度隴生兵盡潛出。不得戎王誓不歸，歸時楊柳正依依。正依依，占春色，與君同醉花陰側。
澤畔吟 曹勛
駕文螭兮翔九天，天路遠兮中道還。邈故國兮懷所安，心耿耿兮循江干。紉秋蘭以爲裳兮，採杞菊以爲餐。望佳人之不來兮，暗修途之莫前。瞰江流之無垠兮，仰蒼蒼而漫漫。想荆門之遐阻兮，壽春杳隔于大淵。痛靈修之獨處兮，誰復與之寤言。氣填膺以拂鬰兮，淚承睫而漣漣。悼已往之修繫兮，欲易道而改轅。顧和璧之三獻兮，冀識者之一觀。阻風雨之慘慘兮，而夜不得明。哀時運之若此兮，余又何默默於久生。寧懷沙抱石以自沉兮，庶齎志而下信。雖世人之不吾悲兮，吾容能不悲夫若人。吾願託夷齊以爲紹介兮，修請謁于黄虞。弔巫咸于帝閽兮，友陽侯於子胥。幾江神之不我瀆兮，吾容委質於淵魚。已乎已乎，其靈修終不得而見乎。
白頭吟 曹勛
相如素貧賤，羽翼依文君。一朝富貴擅名價，文君見棄如束薪。五羖自傭賃，釋褐歸强秦。鳴鐘列華屋，膳羞羅八珍。厭此糟糠妻，悅彼新美人。二子既失意，瑶瑟流埃塵。促軫不成曲，未唱先眉顰。一發動三歎，淚下霑羅巾。通宵坐披衣，夙昔誰與陳。愁歎不復道，平明白髮新。
梁甫吟 曹勛
晨行泰山下，興懷念梁甫。欲往失所從，荒途亙今古。却立空踟躕，憂來與誰語。日暮遵歸途，冥冥暗風雨。錯漠傷懷抱，僅得依門戶。幡然賡長謠，培塿隘齊魯。何當執策從鑾旗，翼贊登封繼三五。
待旦吟二首  其一 曹勛
彼幽人兮何所思，憂耿耿兮天一涯。舉家親屬散百草，關山萬里難追隨。更長不寐聽鳴柝，寒風蕭瑟如凄悲。安得此身有羽翼，脫然避地能孤飛。中宵起坐待明發，悄悄側身聽晨雞。
待旦吟二首  其二 曹勛
纏綿氷雪陰風寒，松竹半死相摧殘。嚴居谷飲蔽荆棘，藤蘿委地難躋攀。猛虎志大自羈束，易飽不及狐兔安。鷄鳴起舞亦漫興，扣角辛苦真可歎。堯禹既往小白死，烏乎吾道何由還。幽憂展轉不成卧，安得日出開重關。
靜夜吟 曹勛
靜夜何所爲，坐對一枝燭。俯仰徒四隅，歲宴靡儲粟。春耕乏良疇，秋穫罔芻菽。念至輒自營，一飯常不足。晚食已多幸，况敢望粱肉。上無官守累，下無征歛促。燕坐樂有餘，自足無多欲。寄語當塗士，吾腰未能曲。
除夜吟 曹勛
鼕鼕夜漏嚴軍鼓，鼓聲入雲雲欲舞。寒風奰屭頑無聲，野色埋光暗塵土。梅花隨臘散胡笳，胡笳曉色明春圃。春風直莫媚新聲，聲斷梅花還作主。
夜坐吟 曹勛
空階夜滴秋宵雨，雨入芭蕉動窗戶。佳人愁絕坐幽閨，良人萬里勤征戍。勤征戍，在何處，五載乘邊守當路。漢家新築受降城，戍卒還家免租賦。歸來直莫歎白頭，濁酒狂歌醉朝暮。
長夜吟  其一 曹勛
舜枯槁，堯瘠癯，益稷播藝躬耕鋤，神禹勤瘁勞體膚。子孫放廢等庸奴，一身辛苦踰匹夫。孔子稱大聖，顔子稱大儒。寢席不暇暖，簞瓢困窮廬。盜跖飽人肉，列鼎吹笙竽。莊蹻肆淫虐，玉食驅華車。人生貴得意，孰識賢與愚。白日沉西山，烟藹低平蕪。悲風攪原隰，勁氣摧高梧。歌鐘滿前庭，賓客羅簪裾。侍女艷流景，芳澤揚通衢。珍肴如丘山，美酒如江湖。賢聖苟如此，不醉將何如。
長夜吟  其二 曹勛
智士名不足，愚夫樂有餘。况復冬夜長，風雪迷通衢。美人邀我飲，清酒開玉壺。明眸艷紅燭，流盻光四隅。縈風轉修袂，逸響緣綺疏。龍香滿珠閣，蘭氣生羅襦。遺簪復墮珥，笑語相迎扶。回頭問公子，不醉將何如。
苦雨吟 曹勛
巫山埋空曉光沒，寒入風聲散蕭瑟。滴瀝深摧十二峯，峽江漲白洗青壁。羣陰寂寂蔽陽烏，摇蕩春愁滿南國。何當羲御駐中天，爲我驅除風雨黑。蜚廉先驅走寰宇，列缺揮鞭起龍虎。鬰儀頓轡潛海隅，九野冥冥暗風雨。饑鳶跕翅墮曾穹，軍鼓無聲如擊缶。青苔綠砌上高堂，簷溜侵窗入煙霧。南山山叟桂爲薪，四海橫流阻行路。安有王春四百八十時，蕭蕭風雨迷朝暮。我願得媧皇煉石補此破漏天，令三光繼明，萬物可睹，免使百萬億蒼生憔悴困泥土。
空謠吟 曹勛
抗轡躡飛景，携手仰員羅。空謠發新聲，羣響隨節和。瓊音動虛籟，神宇凌高歌。偃蓋滄浪宮，整襟翔玉華。流目厭塵袂，軒冕卑泥沙。咄咄樊籠子，胡不餐朝霞。他年一抔土，得失奚足誇。舍生失天爵，擾擾真蓬麻。
長吟續短吟 曹勛
桐花葉密春風老，長門路暗迷芳草。螢燭流輝露濕光，蟾蜍景落莎鷄曉。金烏出谷上蟠桃，別院笙簫歌未了。九華烟滿醉楊妃，樊姬靜聽雞聲悄。舊人直莫妬新人，別有蛾眉更妍巧。
續巴東三峽歌 曹勛
巴東三峽巫峽長，猿鳴三聲淚霑裳。月明夜寒寒雨霜，相望各在天一方。安得身有羽翼如鴛鴦，千里同相將。
三峽流泉歌 曹勛
草木摇落兮露爲霜，三峽之水兮流湯湯。我欲絕之兮恨無梁，邈佳人兮天一方。明月皎皎兮，泉流湯湯。
櫂歌 曹勛
謫仙醉揖金陵月，浩歌目送飛鴻絕。江城樽俎照清輝，樓臺忽作烟霞宅。長杯引竭北斗空，吳歈楚舞無顔色。行行倒著紫綺裘，徑上蘭舟岸紗幘。笑談欬唾驚魚龍，歷塊羣山看滅沒。石頭水底度冰輪，迢迢碾破澄空碧。左回右盼生英風，聯袂招邀盡狂客。相將醉卧綠蘿烟，三山不動鼇無力。秦淮寂寂江月空，人物風流難再得。
陽春歌二首  其一 曹勛
草木榮兮春歸，桃李芳兮菲菲。彼日月兮如馳，人生行樂兮能幾時。上林池館變荆棘，姑蘇臺榭游狐狸，人生行樂兮能幾時。能幾時兮可奈何，當歌莫惜朱顔酡。
陽春歌二首  其二 曹勛
漢家離宮三百所，高捲珠簾沸簫鼓。車如流水馬如龍，蘭麝飄香入煙雨。通衢夾道起青樓，金馬銅駝對公府。五侯同日拜新恩，七貴分封列茅土。玉窗朱戶盡嬋娟，絲竹聲中喧笑語。玳筵珠翠照樽罍，繼燭臨芳醉歌舞。醉歌舞，醉歌舞，天長地久無今古。
白雪歌 曹勛
白雪如玉，皇人壽穀。白雪如霜，皇人樂康。還余駕兮歸來，覃威德於八荒。
秋風歌 曹勛
蕭蕭兮寂寥，勞心兮忉忉。交河水冷胡馬驕，良人萬里從嫖姚。羅衣寬盡慵梳掠，翡翠無光香自消。
迷樓歌二首  其一 曹勛
項昇出南國，技巧多淫思。草圖獻天子，賞激嘉宏規。瑰材蔽江海，斤斧成風雷。千人扶一棟，萬棟高巍巍。飛鴻歷層簷，雲雨生階墀。五彩間金玉，百和雜塗泥。仙葩粲楹栱，七寶裝雲楣。一房百家産，萬戶羅東西。龍綃開寶幄，簾幕垂珠璣。光景艷流日，樓閣低天維。笙簫動虛籟，絃管明歌姬。撞鐘擊鼓恣行樂，牙檣錦纜環江隄。天長地久有時盡，君王此樂無時衰。詎知變故起倉卒，不悟人迷樓不迷。
迷樓歌二首  其二 曹勛
君不見秦皇愛阿房，死葬驪山側。煬帝愛迷樓，死葬迷樓北。乃知生者魂，即是死者魄。生死在迷樓，一死良自得。只應來夢兒，夜夜猶相憶。
宛轉歌 曹勛
明月皎皎兮江水清，促瑶軫兮寫余情。有若人兮鏘珮瓊，申婉約兮揚新聲。託明君之幽怨兮，留遲風以掩抑。借餘音于宛轉兮，韵繁諧以周密。悵流月之西傾兮，恨彌襟而歎息。歌宛轉兮情無極。
吳歌 曹勛
水滿長洲月滿樓，姑蘇臺榭鎖深秋。君王不見春花老，響靸廊中有勝游。
楚狂接輿歌 曹勛
世謂夷齊以爲溷兮，指箕子而爲愚。既採薇以餓死兮，又被髮而爲奴。鏌鋣見棄於鉛刀兮，魚目寶於隋珠。彼蜂蛭之隠微兮，安能語神岳而觀清都。已乎已乎，無爲察察而辨璠璵與碔砆。
項王歌 曹勛
提三尺兮臣諸侯，爭天下兮裂九州。時不利兮絕淮流，江雖可渡兮吾何求，寧鬭死兮羞漢囚。
碧玉歌 曹勛
南山有桂樹，上與浮雲齊。上巢雙鴛鴦，下合連理枝。不夭亦不傷，千載當若斯。
三婦艷歌  其一 曹勛
大婦雙綺襦，中婦紅羅裾。小婦服翡翠，理曲調笙竽。良人幸安坐，美酒傾玉壺。
三婦艷歌  其二 曹勛
大婦織雲錦，中婦繡鴛鴦。小婦獨無事，對鏡理紅粧。良人幸安坐，帳暖自添香。
團扇歌 曹勛
白露團玉階，秋風動羅幕。御幸各有宜，非爲君恩薄。紫殿香風暖，珠簾璧月斜。閤中調寶瑟，門外駐羊車。
嘉游歌 曹勛
紫殿香風暖，珠簾璧月斜。閣中調寶瑟，門外駐羊車。
元丹歌贈會稽陳處士 曹勛
塵波溢目深溟渤，往古來今空出沒。喜君相見話丹經，起我凌雲惡阡陌。我生素乏兒女姿，面上巉巖聳山骨。少年避地東海隅，架竹編茅剪荆棘。白雲爲我開山容，清風爲我翔真域。旋屬羣寇迫敺攘，淬出青萍閉丹室。風塵澒洞十餘年，靈府芝田漸蕪沒。逢君蹤跡類秋蓬，遺我刀圭延歲月。何當橫槊靜寰區，同子山居論丹訣。
薄暮動弦歌 曹勛
凉風生晚渚，碧草羅夕陰。置酒高樓上，延月開靈襟。穠粧映桃李，楚舞流清音。金石間絲竹，逸響飛華林。賓朋盡俊彥，然諾輕千金。游俠事遐覽，倜儻卑陸沉。常恐芳菲歇，行樂乖寸心。良時難再得，有酒須頻斟。
聖人出 曹勛
升太微，法璇璣。闢紫宮，清九圍。甄符命以膺曆，廓氛祲而建靈旗。同車書之文軌兮，納民物於雍熙。噫嘻，惟仁惟義，則吾知其能所以保持。
飛龍引 曹勛
炎精應運開真籙，神母嗷嗷夜潛哭。五星同軌蒞秦雍，十二真人翔水曲。斷蛇約法授天人，項籍叱咤徒驅逐。蕭曹翼翼冠元功，三十一君兆開國。君兮臣兮俱會同，灑掃乾坤開壽域。
上雲樂 曹勛
真王嚴仗衛，清道表前旌。翠輦浮龍藻，霜戈麗虎兵。哀笳鳴廣路，警蹕過曾城。後乘超王屋，前驅上玉京。諸天觀鼓節，列聖肅儀刑。朝謁虛皇罷，麾幢下始青。蒐兵寧紫戶，閲籍按黄庭。十洲皆承事，九宇仰裁成。暇豫迎春宴，還宮召百靈。綠室陳歌舞，陽臺煥日星。玉酒浮樽滿，天花覆坐馨。空謠洞真唱，遐覽悲劫齡。俯盼紅塵子，起滅輕浮萍。
君馬黄 曹勛
君馬黄，臣馬蒼。君馬短，臣馬長。馳驅不敢先騰驤，左右先後惟其良。臣馬勞悴君馬康。君馬康，無相忘。一勞一逸固所當，君馬無逐臣馬强。
春風引 曹勛
憶昔上國宣和初，時平比屋驩唐虞。天王愷樂縱游豫，翔風和氣凌天衢。蒼龍頒春動時輅，晴光彩錯明金鋪。扶晨官師會朝請，雜沓劍珮諸侯趨。仗移走馬退東掖，闐闐車騎喧傳呼。笙簫合沓送歌酒，游人買笑捐金珠。太平一百六十載，四夷面內無征誅。歌聲未斷霓裳舞，胡兵直指隳神都。蒼茫萬乘扣軍壘，六龍不御驚鏷𨬟。陰虹當天變白晝，中原化作羊犬區。黄旗悠悠渡江漢，百僚竄伏天一隅。南極三吳北燕薊，西秦東魯殘羌胡。至今甲曆遍三四，生民散盡悲巢烏。我每思家限淮水，摇摇心與飛雲孤。江城春風漲白浪，雞聲可數屋可踰。兵纏九宇無花木，憔悴春風空綠蕪。
日出引 曹勛
雲冥冥，風凄凄。綺疏未白雞已啼，角聲纔斷闢朱扉。闢朱扉，款朝日。君王劍珮朝諸侯，赫赫明明光萬國。
思歸引 曹勛
歲崢嶸以高逝兮，辰一往而不返。夫君胡爲乎，伏幽陵而連蹇。邈佳人之懷余兮，策予馬之不前。亙川塗之修阻以紛錯兮，積雪漫漫而蔽天。期百舍之不息兮，命予駕而勉旃。
箜篌引 曹勛
行天莫乘龍，行地莫乘馬。龍馬各有待，牽連一時假。至人運獨照，八表周神化。結交當結心，勢利徒夸咤。兔絲倚喬松，纏綿不相舍。秋風飛嚴霜，榮枯何所藉。富貴人所慕，貧賤人所鄙。妻嫂薄蘇秦，人事古如此。游子歸去來，勞生良可恥。
日出行 曹勛
日出東海隅，照我草屋東。屋東有榮木，光彩生曈矓。春草凝碧色，春水生芙蓉。江山發深秀，和氣翔春風。六龍儼靈轡，萬物咸昭融。羲和羲和，無曠爾職，無替爾功。使吾兩目常明，兩耳常聰。則吾將薦汝於上帝，而復子以重黎之封。
升天行 曹勛
上智保沖淡，練氣固形質。精神藏杳冥，獨照出寂默。三氣俱混同，求死不復得。其次崇真功，立言與立德。軒后御飛龍，旌幢煥晴碧。楊許奉丹書，凌空佐天職。董奉乘雲輿，秦女跨文翼。茅山與荆山，遺蹤宛如昔。旌陽與劉安，雞犬翔真域。清虛王陵孫，巍巍膺九錫。雲表鳴簫笳，仗衛嚴霄極。即事非荒唐，粲然若白黑。揮手謝時人，緱山有仙迹。
結客少年場行二首  其一 曹勛
結客少年場，驊騮從驌驦。鬭雞橫大道，獵騎卷平岡。婚姻聯衛霍，賓客紛金張。報仇通姓字，排難匿行藏。功名看寶劍，富貴珥貂璫。逸氣凌秋鶚，清才負錦囊。詼諧驚四坐，議論駭諸郎。日暮平康裏，花陰醉滿牀。
結客少年場行二首  其二 曹勛
結客少年場，橫行靜朔方。嫖姚新拜將，親選羽林郎。百寶裝犀甲，千金飾箭房。笑談看匕首，博戲賭香囊。聚飲胡姬酒，同升射雉堂。聯騎絕沙漠，分麾入范陽。陳前俘黠虜，馬首拜降王。歸來辭厚賞，小閣醉紅粧。
涇溪行 曹勛
涇溪之水兮，猶可以方舟。涇溪之人兮，不可以同游。涇溪之阻兮，猶可以爲梁。涇溪之險兮，石齧吾廧。涇溪之水兮，猶可以徒涉。涇溪之人兮，不可以相接。
長安有狹斜行二首  其一 曹勛
長安有狹斜，劣劣通香轂。道逢二少童，問君住何曲。我家本神京，住近濯龍北。長子爵執圭，次子爲相國。小生無高位，校讐在天祿。三子俱下來，游人住行足。三子俱入門，金紫照華屋。三子俱升堂，戲綵弄絲竹。大婦縫羅襦，中婦裁冰縠。小婦調鳴箏，切切聲相續。丈人幸安坐，置酒奏新曲。
長安有狹斜行二首  其二 曹勛
長安有狹斜，狹斜難方軌。道逢兩青衣，問君住何里。我家銅駝陌，高閣通朱邸。長子爵通侯，次子聯端揆。小子事游俠，倜儻卑豪貴。三子俱入門，軒車羅甲第。三子俱升堂，光彩動階陛。大婦理珍裘，中婦曳雲帔。小婦弄笙簧，明粧擁歌妓。丈人幸留連，雅舞揚清吹。
飲馬長城窟行 曹勛
漢馬飲長城，匈奴空塞北。東胡與烏丸，先驅出絕域。月氏合康居，受詔發疎勒。右校羅天山，左出林胡國。嫖姚登狼居，旌旗照穹碧。號令明秋霜，虜帳餘空壁。瀚海無驚波，獻捷走重譯。大將朝甘泉，後部騰沙磧。九宇動聲容，功烈光篇籍。將軍拜通侯，歌舞連朝夕。
胡無人行二首  其一 曹勛
漢地山河遠，邊城草木長。西戎空大夏，北虜送君王。禮樂兼三統，車書混八荒。征伐司衛霍，奉使遣蘇張。號令知無外，衣冠入夜郎。蒐兵臨瀚海，郡縣裂姑臧。郵傳通族障，奚奴識憲章。華夷同正朔，天子坐明堂。西極奉龍馬，何用贄白狼。
胡無人行二首  其二 曹勛
胡無人，胡無人，嫖姚十八爲將軍。酒酣耳熱氣益振，胡兒百萬空成羣。兵車轔轔動雷轂，漢軍霆擊崩屯雲。登封居胥轉瀚海，波澄萬里無纖塵。胡無人，胡無人，六驘夜遁徒苦辛。當時足雪平城恥，猶恨逋誅尚有人。
釣竿行 曹勛
臨北坂，望南山，山長水遠心慱慱。鈎有餌兮緡有竿，魚深潛兮秋水寒，念王孫兮何時還。
春江行 曹勛
浦嶼連芳草，夭桃間柳堤。征鴻下天際，游女過前溪。魚沒驚帆影，林疎見鳥啼。王孫聯繡騎，童子解香觿。吳姬笑留飲，同指畫橋西。
艷歌行 曹勛
陽春麗華旦，杲日延清暉。庭前夭桃花，灼灼流芳菲。佳人惜良辰，游子行不歸。君看夭桃花，芳菲能幾時。
塞北行 曹勛
五月無芳草，經年不見花。蒼烟埋古木，朔吹卷龍沙。猶逢阿母海，愁看白博叉。彷彿南箕下，遥遥望漢家。
淮南行二首  其一 曹勛
人去宮門寂，丹成寶鼎空。砌下苔錢紫，庭中霜葉紅。思君聽松籟，精魄上高穹。
淮南行二首  其二 曹勛
月冷桐陰靜，霜紅桂影寒。碧蘚封丹室，青松覆玉壇。如何後雞犬，不得厠驂鸞。
青漢謠 曹勛
鼓策飛晨華，翹轡玄景阿。雲裾動星漢，流彩鳴玉珂。苕苕拂青靄，俛仰窺員羅。羣真儼龍駕，拊節揚空歌。靈風翔玉京，音響生雲和。飛軒出閶闔，紫霄高峨峨。覽極不知疲，垂足濯天河。抵掌談羲黄，歷世由經過。下盼塵波中，穢濁真棄帑。胡爲戀浮境，出沒相纏紆。秦陵一抔土，神室生葭蘆。商山高崔嵬，名與四皓俱。歸來邈雲漢，璧月流綺疏。悠然動清興，何必騎鯨魚。
夢仙謠 曹勛
夢入蓬萊宮，岧嶤聳朱閣。靈風翔紫烟，靄鬰生羅幕。鸞鳳棲瑶林，咀嚼瑶華萼。老龍戲滄洲，噴濤盪鱗角。朱戶翳霄暉，翠殿開晴廓。中有神仙人，緩步鏘金鐸。顔貌盛芙蓉，舉止何綽約。引我丹霞房，玉漿金罍酌。更賜琅玕膏，笑談同飲啄。仙童供蟠桃，盛以朱雲絡。坐看移三山，驚波沸五岳。下顧塵埃徒，奔走赴陵壑。真人執我手，殷勤相付托。若到紅塵中，莫染紅塵濁。他年須是早歸來，奉迎當遣遼東鶴。
步月謠 曹勛
太清天宇清且高，皎然冰鑑懸層霄。絳河水淺閬風息，蟾光度景摇金鰲。仙人縱駕游八極，鳳簫歌吹鳴嘈嘈。星宮月殿風馬遠，珠華露濕旌旄冷。還虛按轡窺塵寰，波裏三山銀浪卷。
游仙謠 曹勛
羽蓋承流景，飆輪泛紫霞。前旌絳霄隊，駐節王母家。真童發清謠，雲表翔哀笳。樓臺上清漢，服綵明朱華。萬春若朝菌，歡樂庸可涯。瑶席未終醼，零落蟠桃花。
清晨謠 曹勛
通夕袌寒衾，冥冥暗風雨。披衣待平明，起履步庭蕪。遥遥望扶桑，延目上洲渚。陰風驅層雲，屯積亙山阜。草木纏凄悲，杲日霾天步。林鳥雜亂飛，修塗限商賈。松竹互摧折，鴟鴞肆翔舞。四海揚驚濤，鯨鯢竟吞吐。誰云天地寬，宛足隘環堵。殊乖夙昔心，塊坐闃無語。遲遲覽衿带，櫛沐正冠屨。姑以勤余生，疏剔治園圃。清晨勞寤歌，無乃思湯武。
獨酌謠二首  其一 曹勛
我有一樽酒，來自故人家。故人久相別，十載隔天涯。相思不相見，對月開流霞。一酌延清風，清風爲我開靈襟。再酌勸明月，明光徘徊冷光發。三酌望故人，明月清風見顔色。高歌起舞賡長謠，聲裂金石貫曾碧。伯倫已死淵明殂，蜾蠃螟蛉漫充塞。須臾歌罷玉壺空，醉覺長天不盈尺。
獨酌謠二首  其二 曹勛
春風著意憐芳草，芳草榮時春自老。人生歡少別離多，有酒當歌自傾倒。莫教憔悴損容光，白髮蒼顔爲誰好。
陽春謠 曹勛
臨東皇，萬物昌。君陶唐，宣重光。臣臯夔，熙元良。協三辰，撫萬方，物無夭札人無傷。人無傷，繄元良。錫以景福滋瀼瀼，吾君欣欣兮臻樂康。
深夜謠二首  其一 曹勛
月影移鳷鵲，鑪香滿建章。君王駐琱輦，宮女出彤房。仙樂浮雲漢，笙歌遶畫梁。按圖皆國色，何處是高唐。
深夜謠二首  其二 曹勛
花落春猶在，人存事已非。草侵迎仗路，塵滿舊熏衣。獨立空憐影，當歌但歛眉。羞見長門月，曾同步輦歸。
步月謠 曹勛
琅玕轉景蒼虯立，露脚斜飛冷光濕。人歸芳草恨苕苕，劍珮生寒秋水澀。離離箕斗正相望，交流帳合金波入。風前摇袂思沉沉，雷雲不動蛟龍蟄。
清晨謠 曹勛
陽烏出谷升蟠木，冪冪寒烟歛修竹。狐狸竄伏不敢鳴，魑魅深潛翳林麓。荷鋤田父下東臯，金馬門開轉華轂。何當羲御駐中天，赫赫明明光萬國。
山中謠 曹勛
山中之樂何由說，知者不言言者拙。紅塵飛盡散松風，獨酌寒泉弄明月。
秋風引 曹勛
閶闔天門開九重，金莖肅蕭摇霜風。吳江木落龍庭空，雞鳴起舞何匆匆。胡塵高翳山□東，邊聲夜入烏號弓。
青苔篇 曹勛
陵陸變滄海，復作清淺流。扶疎蘂淵桂，先驚蒲柳秋。姑蘇臺未乾，坐見麋鹿游。秦皇正游覽，黄屋指沙丘。乃知晞朝露，不必潛蛟虯。桀跖豈庸陋，比德慚蜉蝣。夷齊苦葵藿，垂譽賢伊周。貧賤未必汙，邪辟深可羞。愚智混生死，善惡觀其由。昧死尚役役，身外滋旁求。君不見當年梨園歌舞人，歌聲未歇生白頭。及時游衍且行樂，莫教日入辭高樓。請君試誦青苔篇，令君一誦忘百憂。
白馬篇 曹勛
白馬何翩翩，况復值神武。逸足看夷猶，四蹄入風雨。右盼空流沙，左歷無全虜。中夜視房心，趣目翻霞舉。朝飲崑崙池，夕秣龍川渚。毛族空成羣，斑駁亦何數。神物不虛生，寄托遇明主。所適無險難，要知同彼此。歸來脫羈束，飽食芻與粟。主人已封侯，安步驅華轂。
美女篇 曹勛
芙蓉開綠水，青松映海棠。新晴沐膏雨，艷色明朝陽。綽約彼姝子，轉盼流輝光。被服妖且妍，細浥薔薇香。下有合歡带，繡作雙鴛鴦。上有雙同心，結作明月璫。珠環垂兩耳，翠鳳翹釵梁。瓊鈎約雙袖，提籠學採桑。採桑城南隅，五馬停路傍。調笑不一顧，但見桑條長。歸來候蠶眠，靜坐調笙簧。結髮事夫壻，誰羨東家王。
遠游篇 曹勛
少年重意氣，辭家遠行游。高談蔑卿相，峻節凌九秋。仗劍謁明主，挾策干諸侯。衆目寶康瓠，明月難暗投。驊騮困短步，翻爲駑馬羞。虛名不足慕，抗迹追浮丘。至言發深省，遐覽隘九州。書功佐天政，美惡無不籌。麾幢周四表，騎衛羅天騶。簫鼓鳴清歌，解駕滄浪洲。金石易消朽，生死真蜉蝣。
浮萍篇 曹勛
昔作章臺柳，今爲清水萍。寄托一失所，誰分渭與涇。王孫事游冶，蘭麝徒芳馨。清晨夭桃花，灼灼鮮且榮。隨風易零落，不及糞上英。萍生八九子，滋育常盈盈。芙蓉飾高蓋，文藻疏繁纓。寧復事攀折，中心無不平。
攀龍引 曹勛
鑄神鼎兮荆之陽，鼎成兮賓帝鄉。君乘龍兮龍高翔，臣攀龍兮龍髯短。龍髯短，接君之衣兮，臣不敢以手挽。君棄臣兮臣將疇依，臣慟哭兮君不知。君不知兮可奈何，風雨慘慘兮荆山之阿。
方諸曲二首  其一 曹勛
方諸限弱水，高出扶桑東。霞波環玉壘，雲幄護青宮。珠臺錦複道，寶閣亙飛虹。翠節迎琱輦，瓊車駕彩龍。羣真瞻日御，列聖從青童。朝退聯旌旆，杯行奏鼓鐘。靈璈激虛籟，雅舞流神風。真王拊節和，清響流絕空。哀歌悲五濁，胡爲棲樊籠。長生有真訣，劫齡安可終。
方諸曲二首  其二 曹勛
迢迢方諸宮，玉闕排霄起。扶桑高扶疎，森聳數千里。碧椹雜青葱，蟠桃映瑶水。離離間朱實，鳳鳥護丹蘂。靈風灑蘭林，空歌洞霄紫。青童會羣真，趣節召揚許。安妃從元君，鸞旗翳滄渚。翩翩八景輿，鳴珂下容與。拊手揚玉音，妙響翔天宇。真氣凄金石，聆之廓丹府。靈波濯曜羅，朝元道笳鼓。
蕭史曲 曹勛
玉簫散奇響，真氣凄金石。招携偶冥會，理愜心自適。富貴如朝華，况復多得失。胡不希長年，練氣固形質。高舉凌仙翰，雙飛上層碧。揮手謝時人，去來空役役。
秦王卷衣曲 曹勛
六國歛袵朝秦王，秦王宮闕高相望。美人充積盈椒房，金珠鉛粉輝煌煌。昔爲花與玉，今爲糟與糠。感時悲舊事，無意惜年光。晝苦短，夜苦長。朝朝暮暮卷衣裳，誰復正爾恃紅粧。
胡笳曲二首  其一 曹勛
江南春草綠，江北未開花。佳人在何處，遷謫寄長沙。
胡笳曲二首  其二 曹勛
漢使通沙漠，胡人過渭橋。春風吹客恨，千里去迢迢。
鼓吹曲 曹勛
按節臨瀚海，舒軍耀朔方。幕中延揖客，馬首繫降王。封君行負弩，天子賜干將。後乘騰沙漠，前驅過渭陽。簫鼓通平樂，旌旗屬建章。明堂獻捷罷，甲矛自生光。
採桑曲 曹勛
鳴鳩初拂羽，桑葉破新萌。采采不盈匊，攀多力未生。春服浥朝露，曉日映粧明。語學流鶑巧，身同飛燕輕。使君勞借問，夫婿自專城。
江皋曲 曹勛
漪漣带修渚，遠水明朝暉。青山橫倒景，畫鷁掩斜扉。游女逢交甫，陳思值洛妃。菱歌隨棹遠，鷗鳥背人飛。別有嘉游處，芳樽照舞衣。
泛水曲 曹勛
春服僅能試，荷小未成蓮。畫舫維青幄，平波冪素烟。暖日薰花氣，新萍點翠鈿。歌吹浮天上，旌旗轉座前。促粧留晚景，續酒載歸船。前驅戒津吏，除道候江壖。
楊花曲 曹勛
千里萬里長安道，送君思君爲君老。願爲水底石菖蒲，不教零落同百草。
採菱曲 曹勛
修渚通阿閣，蘭舟飾翠旗。吳姬年十五，乘舟泛綠池。菱花羞寶靨，皓腕發斜暉。行歌櫂船去，不覺白鷗飛。
龍笛曲 曹勛
美人滿酌金屈巵，勸我行樂當及時。艷歌流舞揚光輝。揚光輝，照春日。壽萬春，歡未畢。
登山曲 曹勛
禮崇丘，陟重巘。省風俗，緜宇縣。集紛埃，鬰葱倩。顧秦雍，審伊洛。惟前人，肇經度。保鴻名兮隆德聲，陋崇高於羣岳。
夜夜曲 曹勛
舞衣疊翡翠，海月掛珊瑚。香滿流蘇幄，相迎問醉無。
鳳凰曲 曹勛
帝子學鳳吹，逸響縈回風。雙飛翔紫霞，駕景凌輕虹。戢影入青靄，聲斷彩雲空。
綠水曲 曹勛
春光有餘輝，入水可攬結。予亦淡蕩人，照影空明滅。
塞下曲二首  其一 曹勛
天聲未暢威窮髮，將軍已過長城窟。紅旗半捲夜歸來，馬蹄踏碎天山月。
塞下曲二首  其二 曹勛
秋草黄雲塞馬肥，漢家驃騎擁旌旗。可能衛霍年年出，不及燕然一片碑。
入塞曲 曹勛
黑水迢迢黑山暮，馬鳴蕭蕭夜爭度。胡笳四起黄雲愁，角聲嗚咽何悠悠。隴山行斷不回首，一番回首添白頭。
出塞曲 曹勛
來時長驅五千里，滿目胡塵漲天起。胡塵已息遼海空，班師來謁明光宮。漢家天子耀神武，不知戰士常辛苦。
楚宮詞三首  其一 曹勛
憶昔君王初選時，侍兒邀寵學蛾眉。而今棄置同衰草，不及章臺楊柳枝。
楚宮詞三首  其二 曹勛
坐待雞鳴報早朝，那知別殿困笙簫。妾身恨不爲鸚鵡，猶恃君王顧盼驕。
楚宮詞三首  其三 曹勛
庭下茸茸碧草齊，不知桃李竟芳菲。自從侍妾承恩後，忘著迎春金縷衣。
漢宮詞三首  其一 曹勛
夜漏沉沉度建章，千門萬戶鎖深房。入宮不識君王面，猶被傍人妬曉粧。
漢宮詞三首  其二 曹勛
鳷鵲樓高百尺牆，牆高元不礙笙簧。君王對面如天遠，可笑梅娘不自量。
漢宮詞三首  其三 曹勛
費盡千金寫玉容，冀承恩幸寵深宮。妾心未改君心改，不及夭桃媚曉風。
春江花月詞 曹勛
群芳珠箔映青樓，樓上珠簾捲玉鈎。十二香衢遍羅綺，青樓和月爲君愁。
花月詞 曹勛
花光露重春烟濕，鶴去瑶臺人竚立。坐見欄干月脚西，景入長門金鎖澀。花開直莫媚春風，春風代謝如呼吸。
明月詞 曹勛
明月，明月。出滄溟，歷丹闕。飛蓋念西園，笙歌想南國。靈波如電瀉高丘，雲幄和烟鎖空碧。人間何事怨別離，自昔循環有今昔。今昔雖同事不同，昔時宮館今荆棘。漢家陵闕變池塘，吳楚江山異南北。明月那知古與今，治亂昏明有通塞。我願三綱不愆，四時不忒。天地清寧，人物獲職。白兔不見辱于蝦蟆，黄髮蒙照臨之大德。非明月之宣功兮，則吾何知其爲順帝之則。
湘妃怨  其一 曹勛
委瓊珮兮重淵，稅鸞車兮深山。望蒼梧兮不極，與流水而潺湲。
湘妃怨  其二 曹勛
風凄凄兮山之阻，雲溟溟兮湘之浦。落日黄兮明月輝，古木蒼烟號兕虎。
湘妃怨  其三 曹勛
雨瀟瀟兮洞庭，烟霏霏兮黄陵。望夫君兮不來，波渺渺而難升。
昭君怨四首  其一 曹勛
人生無定端，萬事固難料。美好招世患，讒謟過忠告。正淑不自媚，私謁事妍笑。入宮踰十年，嫉妬掩稱道。疎賤難爲容，况復昧傾巧。一朝見排棄，衆笑蛾眉好。驅車臨出門，盛飾舒懷抱。不怨君王遠，不怨父兄老。唯怨蛾眉悞一生，榮枯不得同百草。
昭君怨四首  其二 曹勛
再拜升車望已過，却教紅粉保山河。當時豈止毛延壽，對面欺君事更多。
昭君怨四首  其三 曹勛
從來貧賤少先容，况復嬌癡入漢宮。一朝掩面辭君去，始悔無金買畫工。
昭君怨四首  其四 曹勛
盛飾容儀舍掖庭，豈知妍醜悞丹青。不羞見辱單于室，羞見年名作竟寧。
婕妤怨 曹勛
素媿河洲德，寧忘卷耳規。中闈知奉順，外戚敢營私。辭輦翻成妬，能歌復見知。自慚乖嫵媚，不及舞腰兒。
春閨怨 曹勛
著意繡鴛鴦，雙雙戲小塘。繡罷無心看，楊花滿繡牀。
秋閨怨 曹勛
憂勤番作妬，險詖自爲才。趙瑟絃初絕，秦箏曲更哀。蛛網羅粧鑑，庭蕪暗玉階。聽雞雖自誤，辭輦却成非。猶謝昭陽月，時來照寢衣。
閨怨 曹勛
頭上百寶釵，終身不相失。唯有鴛鴦席，承歡難可畢。
玉階怨 曹勛
堂上燼銀釭，閨中下羅幕。思君度遥夕，長於金井索。
幽閨怨 曹勛
妾年十五從良人，良人待旦驅從軍。至今遠戍燕山北，但見春歸秋草碧。年年塞雁去還來，深院無人空綠苔。
春日有所思 曹勛
陽春被華旦，草木蒙恩私。沉沉幽谷蘭，不得同其施。女蘿託喬松，光彩紛葳蕤。游塵薄雄風，光景低鬰儀。巖花落深澗，甘爲井底泥。升沉固難量，寧復論高卑。佳人去已遠，良遇安可期。流年易凋落，榮盛能幾時。促席具樽酒，不醉夫何爲。
有所思二首  其一 曹勛
有所思兮天一涯，彼美人兮安得知。江臯送日下洲渚，心遥目斷征鴻飛。蘭嗟蕙怨芳草歇，春歸猶見霏霏雪。文姬著破去時衣，寂寞愁看漢家月。南箕北斗苦相望，綿綿此恨無時絕。
有所思二首  其二 曹勛
有所思，藐何許。乃在洞庭之陽，瀟湘之浦。我欲訪之限重阻。水有吞舟之巨魚兮，山有食人之猛虎。有所思，藐何許，沉沉靜夜愁風雨。
遺所思 曹勛
君行既云遠，我思日以長。思君無所遺，寶带雙鴛鴦。鴛鴦不相失，錦翼游方塘。副之玳瑁簪，同心復同房。上有金蓮花，莖葉相扶將。下有並根藕，藕絲百尺長。同緘尺素書，封以紫錦囊。上言長相憶，下言莫相忘。努力加餐飯，歸來花正芳。
思遠人 曹勛
有美人兮天之涯，食蘭菊兮服錦衣，披瓊簡兮規天維。隔昆丘之遐阻兮，限弱水之漫瀰。曾故人之莫吾知兮，曠千載而不歸。歲冉冉其將莫兮，儼吾駕而不可以徒回。幾逍遥於山阿，思夫君於式微。
天陰望鍾山 曹勛
塵土不滿眼，飛鴻入無倪。摇情望鍾山，巖壑移東西。荆榛蔽青靄，上下紛冥迷。昔人去已遠，草堂懷煙霏。此意竟何往，緬懷誰與追。胡爲命駕一登覽，誅除氛祲褰雲旂。
胡姬年十五 曹勛
胡姬年十五，媚臉明朝霞。當壚一笑粲，桃葉映桃花。王孫停寶馬，公子駐香車。學歌裝翡翠，看月弄琵琶。不顧金吾子，誰看白鼻騧。
長信宮中草 曹勛
長信宮中草，年來特地長。無人同步輦，門外度斜陽。
前有一樽酒 曹勛
前有一樽酒，高張發清彈。娥眉揚玉澤，雅舞凌七盤。春容媚桃李，艷色夭且妍。向我如笑粲，舉酒相爲歡。對此如不飲，人生良可歎。君不見當年項王之力能拔山，驅除天下猶轉圜。又不見儀秦挾策騁雄辯，指揮七國隨縱橫。一朝智力有所困，誅滅不得同編氓。成敗苟如此，貧賤固所安。勸君酩酊寄樽酒，人間萬事無足觀。
京口有歸燕 曹勛
春烟晝白春草綠，春水溶溶曲江曲。吳宮梁苑盡灰飛，胡馬驕嘶銜苜蓿。蕭條南國閟春愁，章臺瑶室今茅屋。中原民庶被氈裘，萬室無人皆鼠伏。子歸何處定安巢，楚幕雖多易傾覆。感君爲君思建章，萬戶朱門綴珠玉。當時天下尚無爲，今日悲凉變何速。感君歌，爲君哭，汾陽已死淮陰族。沉沉壯士聽晨雞，豺狼當路食人肉。燕齊鄒魯化腥膻，番人走馬鳴𨏔轆。
人生不長好 曹勛
人生不長好，倏忽如蕣英。臨觴莫辭醉，既醉莫願醒。但識醉中理，無欲醒時名。夷齊猶餓死，誰復哀屈平。陵谷尚遷滅，况乃期促齡。已焉謝消長，得失秋毫輕。
姑蘇臺上月 曹勛
姑蘇臺上月，倒景浮天河。石梁卧長洲，垂虹躍金波。叢薄散蘭麝，水底流笙歌。歌聲未斷樽前舞，越兵夜入三江浦。吳王沉醉未及醒，不知身已爲降虜。響靸廊前珠翠橫，採香徑裏喧鼙鼓。西施和淚下珠樓，回首吳宮隔烟霧。姑蘇臺殿變秋蓬，荆棘霑衣泣寒露。至今風月動凄凉，餘址石橋尚如故。
錦石擣流黄 曹勛
秋風清，秋月明，征人思婦難爲情。難爲情，蟋蟀遠壁鳴寒聲，霜砧皓腕愁不勝。愁不勝，愁不可剪衣可成，夢君先到黄龍庭。
自君之出矣二首  其一 曹勛
自君之出矣，龍香消寶衣。思君共明月，千里奉光輝。
自君之出矣二首  其二 曹勛
自君之出矣，粧臺生網絲。思君拂團扇，相與共提携。
迢迢高樓入紫烟 曹勛
迢迢高樓入紫烟，上連阿閣巢青鸞。青鸞飛飛不復返，朱甍碧瓦空般般。而今燕雀互棲止，便便飽逸嗤鷹鸇。黄金臺廢燕昭死，嗟嗟誰復旌遺賢。
邯鄲才人嫁爲廝養卒婦 曹勛
落葉逐驚風，落花逐流水。漂零無定端，寄託隨所委。朝榮瑶圃中，暮落窮轍裏。豈不惡糟糠，豈不願羅綺。羅綺閉深宮，嫉妬交相靡。糟糠守窮廬，苦樂同終始。行藏宜自然，燕巢茅屋底。
上之回 曹勛
衛騎絕沙漠，前驅過玉門。雲旗梢月窟，輦道屬烏孫。萬國森環衛，三靈駭駿奔。聲容同日月，威德被乾坤。巡狩知無外，蠻戎識至尊。何當鳴警蹕，高會醼崑崙。
當置酒 曹勛
置酒臨芳觀，張筵繼落暉。選妓調絲竹，迎賓奉酒巵。月影移歌扇，花光照舞衣。霞觴飛白羽，高論吐虹霓。人生不滿百，行樂當及時。當歌期酩酊，誰能較是非。
將進酒 曹勛
君唐虞兮臣臯夔，將衛霍兮恢邊陲。時文景兮民雍熙，獄無寃人兮野無蒿藜。玉燭亙天流離以昭兮，其惟百姓日用而不知。歌鹿鳴與既醉兮，而頌聲洋溢乎康逵。顧吾君之清靜躬儉以寂默兮，而猶薄滋味與游嬉。臣願得連四海以爲席兮，酌北斗而爲酒巵。使五老奉觴上壽以申祝兮，令夫八元夾侍而正儀。願聖壽上齊於箕翼兮，其光容充塞於四維。醉大道與仁義兮，而淳風浹洽於華夷。期億萬斯年兮，民皆陶陶而化之。慶君臣之嘉會，陋酆鎬與瑶池。
艾如張 曹勛
鴻鵠遠罾繳，燕雀戀藩籬。爭食蓬蒿下，觸網斃禍機。黄雀老且黠，黄口小且癡。黄雀戒黄口，輙莫貪腥肥。
遠如期 曹勛
約指金環瘦不持，羅衣寬盡減腰圍。紅芳坐消歇，王孫歸不歸。
反招隠 曹勛
驊騮天下駿，所制在服箱。蘇秦天下辯，所失戀冠裳。達人貴自重，出處保龍光。山花麗雲錦，鳥語調絲簧。清泉激鳴琴，掩抑合宮商。芝朮勝粱肉，蘭菊有餘芳。白雲結山友，來往俱相忘。世路甚谿谷，簪笏誠羈韁。人心若丘山，咫尺不可量。猿鶴熟可馴，人熟不可防。留侯從赤松，范蠡辭越王。二子保令終，避世容何傷。王孫促歸軫，吾徒方退藏。
獨不見 曹勛
獨不見，誰相憶。花影上珠簾，明月穿窗隙。翡翠暗無光，蒼苔點行迹。鸞鑑掛珊瑚，寶靨銷金碧。彷彿聞簫韶，夢想見顔色。爲我報新人，好好承恩澤。君看後庭花，芳菲能幾日。
牀前帳 曹勛
蜀錦牀前帳，四角垂香囊。上有合歡带，下有雙鴛鴦。鴛鴦一分散，不得同所將。棄捐篋笥裏，誰惜舊時香。
紫騮馬 曹勛
紫騮馬，出西方。徑萬國，來咸陽。儲精房，鍾馴良。口如米火頭如王，尾輕鬣短龍脊剛。蹄圓腕蹙森開張，齊平六齒排截肪。目如明星威煌煌，驕嘶噴薄思騰驤。廕以華屋薦露牀，金羈玉勒紅錦障，鈎膺絡腦垂璫琅。漢家驃騎新開府，天子輟賜威遐荒。將軍橫槊被金甲，矍鑠超忽踰鷹揚。雄鳴矯首厲奔蹙，胡兒百萬紛披攘。登封居胥轉瀚海，軍聲陸讋摧天狼。歸來明堂見天子，圖形麟閣宣龍光。
王孫游二首  其一 曹勛
紅芳開繡戶，碧草襯斜陽。樓上頻回首，思君道路長。
王孫游二首  其二 曹勛
夭桃與芳草，艷色明朝陽。思君念華旦，賤妾惜容光。
烏夜啼二首  其一 曹勛
饑鳥啞啞不肯棲，雄飛呼雌鳴聲悲。娼樓年少醉歌舞，幽閨思婦寂無語。將軍百戰未成功，坐數更籌聽金鼓。
烏夜啼二首  其二 曹勛
月落啼烏近鎖窗，鎖窗深處繡鴛鴦。鴛鴦未就腸先結，馬踏天山夜飛雪。歸來且莫話封侯，同醉笙歌弄明月。
望行人 曹勛
西北有高樓，䆗窱入空碧。徙倚徧欄干，楊花滿行迹。不見行人歸，但有楊花白。披襟向春風，爲我傳消息。春風不見知，此意無人識。
行路難 曹勛
華堂高張千炬燭，光溢樽罍艷流目。秦姬趙女變新聲，入金石兮裂絲竹。少年意氣凌秋陽，奴僕金張嗤宋玉。文章富貴何足論，胡必直欲身後名。顔回風雨困簞食，伯夷葵藿難爲情。何如嫖姚十八從將軍，恩隆愛密收奇勳。美人歌舞謝芳草，春花落盡容顔老。山長水闊霜雪寒，安用區區涉遠道。
又 曹勛
行路難，行路難，九折之坂無足歎。羊腸劍閣視階闥，巫峽灧澦無波瀾。長安九衢最巇嶮，侯門處處深如淵。深如淵，不可履，翻覆風波當面起。况復深宮嚴九重，雖有羽翼無由通。行路難，行路難，不如歸去貧窮靜坐巾柴關。啜菽飲水自行樂，雖有風雨無憂患。
歸去來 曹勛
歸去來，歸去來。陸行無車，水行無船。足重繭兮，羊腸九折，歷絕嶮而盤盤。跼蹐脅息以休影兮，石壁屹立而不可以攀緣。上窺不測之夭嶠兮，而下臨無底之深淵。寒風凜凜以切骨兮，朔雪漫漫而漲天。孤猿哀吟其左右兮，而猛虎咆哮乎後先。緬前路之險阻其若此兮，道云遠而莫前。悲已往之勤瘁兮，淚流襟而漣漣。歸去來，歸去來。吾鄉雖遠兮，及此而猶可以生還。饑寒迫於屢空兮，庶乎安之若命而終保吾之天年。
沐浴子 曹勛
新沐莫彈冠，新浴莫振衣。聖人貴同塵，賢者汩其泥。夷齊立峻節，感激歌採薇。子真老谷口，歲晏無苦饑。屈原懷獨醒，沉湘誰與悲。漁父隨其波，所適安所宜。君看侯門客，饑于紈袴兒。
樂未央 曹勛
孝武初封禪，蘿圖寶曆新。開邊擢衛霍，儒術用平津。禮樂追三統，欽承奉百神。嵩呼膺萬壽，歡樂詎容陳。
荆門道 曹勛
荆門道，在何許，萬里迢迢入南楚。故人何事未歸來，滿目豺狼路多阻。路多阻兮可奈何，矍鑠廉公亦奚取。期君終日醉如泥，賢似靈均醒時語。
臨碣石  其一 曹勛
肅我嚴駕，登彼絕阪。目極天淵，曾不知遠。曜靈舒光，樂彼鰷鰋。
臨碣石  其二 曹勛
杲日既升，我徒既盈。願言斯適，至樂無聲。撫躬增愧，臨深可驚。
臨碣石  其三 曹勛
陟彼崇高，慨覽遐宇。前迹可究，興亡可悟。安得英雄，廓彼神武。澤及飛沉，致馨梁甫。
巫山高 曹勛
巫山高，望不極。飛鴻欲度愁無力，我欲絕之乏羽翼。峽江水急荆門遠，魚龍游之不能轉。下無舟楫上無梁，我欲濟之憂力尠。
懷長沙 曹勛
有若人兮眇何所，投蘭袂兮江之滸。杜蘅約席兮桂柏爲宇，胡爲乎終年而在茲。前有沅湘之深水兮，後有岳麓之重阻。聊逍遥於山阿，可以避歲寒之風雨。
空城雀二首  其一 曹勛
去年已生子，今年復生孫。主人既昏亂，國破家亦焚。宮館變禾黍，萬人無一存。朝伏蓬蒿下，暮宿荆莽間。豈不念儔侶，豈不懷玉山。儔侶高飛斃繒繳，玉山迢遞多鷹鸇。又不見咸陽三月火不滅，吳宮萬戶飛灰烟。春鴻社燕尚燒死，况復黄口乏修翰。喜無挾彈兒，空城姑所安。
空城雀二首  其二 曹勛
寂寂空城雀，日暮寒且饑。鼯鼠啼林端，豺虎夾路垂。蒿間黄雀語黄口，吞聲切莫圖高棲。汝不見當年連雲宮館散烟燎，歌臺夾室今狐狸。糟丘成糞壤，藜藿生酒池。昔人自是不復改，今人始覺前人非。今人昔人未爲遠，更望誰家門戶歸。
楚妃歎五首  其一 曹勛
日晚章華翠輦歸，寂寥深院鎖重扉。非緣掩鼻移恩寵，自是新人巧用機。
楚妃歎五首  其二 曹勛
用意十分巧畫眉，粧成獨自惜容儀。非緣鄭袖能歌舞，自是人心著處迷。
楚妃歎五首  其三 曹勛
霜滿虛庭月滿樓，羅帷珠箔閉清秋。鑪香烟斷添銀燭，誰道更深睡去休。
楚妃歎五首  其四 曹勛
寶靨香銷翠幄寬，更深明月上闌干。徘徊踏碎銀蟾影，誰念從來不耐寒。
楚妃歎五首  其五 曹勛
人靜宮深夜漏長，深宮漏永憶君王。可憐不及秋蒲草，猶得承歡薦寶牀。
隴頭水 曹勛
隴頭之水兮，不可以濺衣。隴頭之雲兮，不可以同歸。事行役兮無已時。無已時，千里萬里從旌旗。風雨慘慘兮寒且饑，隴頭之水兮鳴聲悲。
莫獨行 曹勛
莫獨行，風雨慘慘兮夜不得明。道有石坂兮，使汝車敗而馬驚。山有猛虎兮水多暴鯨，任重塗遠兮無欲速其小程。莫獨行，莫獨行，聊可以俟同志之友生。
古戰場 曹勛
烟冥露重霜風號，聲悲色慘侵征袍。據鞍顧盼度沙磧，縱橫白骨餘殘燒。舉鞭遲留問田父，彼將欲語先折腰。泣云畔寇昔據此，老夫父子服弓刀。將軍下令起丘甲，法嚴勢迫無所逃。攻城奪險數十戰，民殘兵弊夷梟巢。當時二子沒於陣，老夫幸免甘無聊。匹夫僭亂起阡陌，禍延千里俱嗷嗷。官私所殺盡民吏，坐令骨肉相征鏖。唯餘將軍封萬戶，士卒戰死埋蓬蒿。至今野火遍昏黑，天陰鬼哭聲嘈嘈。
戰城南 曹勛
胡騎方侵掠，臨淮厲虎兵。三麾俱至地，一戰破思明。令下秋霜肅，威行草木驚。豈但全孤壘，能令復舊京。吾君方用武，宵旰念儀刑。
箕山操 曹勛
草可以爲衣兮，木可以爲廬。水清石白兮，渴飲有時而饑食有餘。止不知其吾之有影兮，而行不知其吾之有軀。彼日月之自明兮，吾又安知其所如。君乎君乎，且將浼我以天下，而無迺不幾於贅乎。
小游仙三首  其一 曹勛
九霄風靜夜沉沉，仙籟虛徐度玉音。好是太真歌未闋，飛烟遥上鬰華林。
小游仙三首  其二 曹勛
十二層城倚閬風，金臺珠樹鬰葱葱。遥瞻玉室藏書府，萬仞飛光散曉紅。
小游仙三首  其三 曹勛
摇曳空歌上玉清，飛烟冉冉拂仙纓。龍軿已過黄金闕，致肅門郎識姓名。
春光好 曹勛
十年不見春光好，胡人馬齧長安草。長安草盡人已空，宮館園林迹如掃。東都西洛暗兵塵，晝引狐狸上黄道。長淮水淺吳山低，戍邊時巡無已時。無已時，萋萋草綠胡馬肥。濠城短小不蔽眼，况復瑣屑游芳菲。何當仗劍從神武，晴春甲馬爭光輝。
送春歸 曹勛
送春歸，在何處。禾黍正離離，江城匝屯戍。楊花零亂點旌旗，天涯芳草連雲暮。舊園桃李遍荆棘，故國樓臺盡狐兔。衣冠不見洛陽花，胡馬猶嘶漢宮樹。吳江水綠吳山青，春到春歸別有情。柳色迎人下關塞，隨軍萬里清胡塵。黄金臺榭未埋沒，當年勿謂秦無人。
秋夜長 曹勛
秋夜長，秋夜長，風高月落飛清霜。征鴻蕭蕭度湘水，草木露冷蒹葭黄。鐵衣老將尚橫槊，胡兒甲馬爭騰驤。閨中思婦燼銀燭，耿耿念遠傷肺腸。壯士悲歌扣商角，通夕無寐空凄凉。况是愁人怨遥夜，安得日出升扶桑。
怨遥夜 曹勛
六龍滅景兮疾如馳，結隣曭㬒兮沉海涯。飛霜烈烈以襲物兮，其容慘慄。陰風凜凜而薄人兮，其聲凄悲。祥鸞伏竄兮，鴟梟號呼。哲人永歎以哀吟兮，貪夫適其覬覦。彼庭燎之不吾遭兮，良卷懷而鬰紆。勞歌三發兮，晨雞未旦。使我耿耿以戚憂兮，獨展轉而向隅。
歲將暮 曹勛
歲將暮，歲將暮，靡靡行人不歸去。不歸去，道路長，道路長兮復限我以石坂羊腸。山多喬木兮不能爲吾之棟梁，水多深阻兮不能爲吾之舟航。徒頓駕以獨宿兮，趨風雨於晨裝。眇佳人兮余懷，期遥集于扶桑。
隋堤草 曹勛
綿綿隋堤草，草色翠如茵。梧桐間桃李，穠艷驕陽春。楊柳垂金堤，拂舞無纖塵。行人不敢折，守吏嚴呵嗔。大業一崩隕，九廟猶荆榛。隋堤草與木，採斫雜樵薪。秋風號枯枝，野火燒陳根。園林宮館尚禾黍，草木於爾何足論。
蔓草長 曹勛
蔓草長，摇風緣砌凌高堂。萋萋密葉護葱蒨，漙漙湛露滋瀼瀼。下有徑寸蘭，委靡塗秋霜。依憑既失所，不及菰與蔣。託身肯媚附喬木，持芳自潔凝幽香。蔓草長，因緣從爾摩蒼蒼。一朝喬木夭斤斧，掘根削株貽汝殃。
隋堤柳 曹勛
隋隄柳，千里夾隋隄。隄中有平道，百尺隠金鎚。柳色間桃李，行客迷芳菲。牙檣從西來，雲表開龍旗。一舟挽千人，萬舟若魚麗。舟中盡絕色，不厭荒淫饑。錦帆壓奔流，日夜東南馳。龍舟未及返，身辱吳公泥。神器失所託，化作迷樓灰。向來桃與李，花色猶不衰。向來堤上柳，柳色猶依依。唐公已舉晉陽甲，草木雖小知無隋。
折楊柳五首  其一 曹勛
折楊柳，上隋堤，攀條同憶送君時。君王近發關中卒，更戍歸來尚未遲。
折楊柳五首  其二 曹勛
折楊柳，上章臺，柳色依依尚未回。漢家盡得單于壘，屈指歸同社燕來。
折楊柳五首  其三 曹勛
折楊柳，灞橋西，去日同君上柳堤。聞道將軍得天馬，歸時芳草正萋萋。
折楊柳五首  其四 曹勛
君去霏霏雪滿衣，思君楊柳正依依。新來又得征人信，君去交河尚未歸。
折楊柳五首  其五 曹勛
去日同君過渭橋，橋邊新雪未全消。如今窗外楊花滿，憔悴無心約細腰。
悲採薇 曹勛
昔辭萬乘寵，潔己歸其仁。强諫非矯訐，所守懷真淳。邈矣思唐虞，去去迹已陳。夏禹且不讓，叔世良悲辛。採薇歌西山，獨往誰與鄰。激節不少渝，終始無緇磷。優入聖人域，清風高隠淪。嗟嗟首陽山，今飛胡馬塵。况乃匪湯武，吾子勞諄諄。已而復已而，緬默思良辰。
感秋蘭 曹勛
雲何爲兮深山，水何爲兮幽谷。匪雜珮于華裾，恥見珍于流俗。噫嘻，疑枳棘與荆榛，不辭榮於秋綠。
梅花落 曹勛
殖雖無遠近，開獨占三冬。怨入胡笳切，香凝素臉穠。有子調金鼎，遺根益縣封。佳人初睡起，留取照芳容。
哀孤鴻 曹勛
哀孤鴻，孤鴻杳何所。堅冰合洞庭，積雪滿南楚。弔影破寒空，凄凉宿烟雨。上林衰草暗池塘，衡岳居人雜豺虎。縣官下詔收箭工，繒繳高張求勁羽。稻粱粒粒盡輸軍，飲啄號呼困秋浦。至今燕代滿胡兒，每欲歸飛畏弓弩。畏弓弩，誰能爲我驅胡虜。胡虜驅除漢道昌，一身雖困忘辛苦。
天上月 曹勛
皎皎天上月，隨人如有情。何當背銀燭，棄我如絕纓。
關山月 曹勛
關山月，關山月。分影送征人，寒光射矛戟。胡笳聲斷塞鴻驚，征人淚下思鄉國。
高樓月 曹勛
高樓月，倒景入闌干。人眠綺窗影，月在青雲端。相攀不可得，空成簾幕寒。
估客樂 曹勛
朝飲文君酒，莫宿邯鄲妓。近得浮梁書，春前辦行計。
班婕妤 曹勛
寵移非爲妬，花落不因風。來往長門月，羞將團扇同。
王昭君 曹勛
好惡由來各在人，况憑圖像覓天真。君王視聽能無壅，延壽何知敢妄陳。
游仙四首  其一 曹勛
天河水冷烟波渺，流水無聲銀浪小。白榆歷歷映瑶沙，白露凄清下雲表。扶疎丹桂落紅英，片片紅霞散瑶草。月中桂子空傳名，散在人間無處討。仙翁呼童收紫芝，紫芝肥嫩光離離。遺英殘萼墜無數，仙鶴飲啄時鳴飛。仙人種玉耕雲隈，倚雲橫笛學鳳吹。須臾羲御崦嵫沒，相呼拍手騎龍歸。
游仙四首  其二 曹勛
飛轡絡絕景，訪我同心人。解駕三秀嶺，濯足玉華津。晤言會良契，携手凌高晨。揚旌出閶闔，羽節趣羣真。入宴明霞館，回軿過始青。音靈散空洞，逸響縈雲營。倏忽九萬里，流目低蓬瀛。玉妃款清話，偃蓋希林庭。顧彼簪纓客，寵辱勞汝形。神仙有真訣，胡不希長齡。
游仙四首  其三 曹勛
嚴駕發滄浪，行樂從所之。方諸款青童，隠景朝鬰儀。流金戒前導，玉節紛萎蕤。運策乘飛電，揚旌耀彩霓。斑龍承倒景，蠖略翔紫微。命我發金策，受事臨西垂。白帝啟真籙，斟酌合四時。解带清商館，置酒璇淵池。高酣發空謠，羣響凄以悲。海水變蒼陸，翻覆如奕棋。咄叱紅塵子，役役何所爲。
游仙四首  其四 曹勛
駕景絡絕響，游目低陰虹。靈光轉修袂，羽節飄晨風。抗手辭金母，偃蓋東華宮。高仙發空謠，逸響飛九重。霞觴艷流日，疊舞歌玉童。緣雲上虛籟，笑語鏗洪鐘。海水屢清淺，倏忽欣再逢。不惜暫游詣，情款無初終。歡餘促歸軫，攝轡翔斑龍。投閑憇三素，保績崇真功。
劉生 曹勛
劉生世關輔，游俠周五陵。天下俊倜儻，持夸矜劉生。落魄游其間，豪族相依承。鬭雞橫大道，走馬入重城。醉卧金張館，高談衛霍營。報仇先劇孟，排難鄙侯嬴。逸氣凌秋鶚，清才瑩玉繩。燈前看寶劍，雪裏按蒼鷹。校獵黄山苑，追兵青海濱。華夷知姓字，燕趙冠婚姻。恥作諸侯客，寧爲奔走臣。匈奴方入覲，雄略未能申。且醉胡姬酒，將軍詎敢嗔。
細君 曹勛
族類皆有偶，所偶各有方。我本漢家女，遠嫁烏孫王。言語既不通，嗜欲寧相當。生肉以爲食，羶酪以爲漿。毛卉襲衣服，蒜薤爲馨香。嗚嗚當歌舞，跳躍紛低昂。風沙障白日，四野皆蒼黄。逐獵射禽獸，藉草氈爲牆。喜怒不可測，貪戾過豺狼。自爲治宮室，僅能庇風霜。歲時一相見，但見眉目光。東南望漢日，獨覺霜天長。飛鳥戀故林，游子思故鄉。而我被遐棄，失身投窮荒。明明漢天子，一女奚足傷。武威與文德，豈不在周行。吾王居下國，奉上固所當。結親徒自辱，掩泣羞漢皇。
懷遠 曹勛
有美人兮隔千里，彼不來兮我獨止。吳江木落又經年，壯士悲聲寒易水。
秋色 曹勛
空煙翔水裔，海月飛冰輪。大旆連天山，羽校羅秋旻。霜輝明縞練，綵錯光鱗鱗。一掃龍庭空，海宇無纖塵。
秋思 曹勛
日落碧山暮，陰風生白蘋。飛響散高梧，水石光粼粼。海草未凋綠，胡馬嘶咸秦。蕭颯兩華鬢，十年吹戰塵。
黄鶴 曹勛
子晉升真後，茅君謁帝初。靈風翔羽葆，舒轡聳雲裾。凌虛前虎節，方駕後龍輿。平旦辭龜嶺，禺中過鳳虛。故里頻遷改，山川遽有無。當時武昌水，清淺轉城隅。
黄雀 曹勛
羣聚羣飛畏行止，飲啄驚鳴顧無已。多虞多事足機張，獨宿蓬蒿信爲美。
楊花 曹勛
春光誰占得，楊花獨自知。未到傳消息，將歸送別離。隨風飛更急，入戶舞還低。大有撩人處，粧臺惱畫眉。
當壚 曹勛
胡姬年十五，艷色嬌陽春。花間開繡戶，席上設紅茵。含羞留醉客，歛袂送行人。多謝金吾子，衷情詎易陳。
有雪 曹勛
有雪有雪何不時，號令無乃乖其宜。玄冥失職變常燠，草木不黄流不澌。羣蟄開張動平陸，廣野宮闕騰蛟螭。方今春王布仁政，育養萬物如嬰兒。爾何干職助陰沴，致使造物無威儀。四序平分佐天吏，物色消長隨指揮。元綱既絕亂箕斗，五行顛倒盈縮虧。安得調元按天步，太微受事三光齊。璇璣不愆四七正，時歌玉燭滋黔黎。爾之不職有常律，司辰執僇歸攝提。願得唐虞二八一十六相佐天子，雷風時至無錯迷。
皚如山上雪 曹勛
皚如山上雪，凜冽生陰寒。狐狸卧深穴，猛虎饑不眠。下有千尺松，埋沒多摧殘。山椒冠叢祠，寂寞無孤烟。傍有古戰場，鬼哭聲煩寃。燈火斷城郭，雞犬雜喧喧。朝官急征夫，迫促爭後先。柴門不得閉，行者不得還。何當霽風雪，巖岫開南山。
僕持節朔庭自燕山向北部落以三分爲率南人居其二聞南使過駢肩引頸氣哽不得語但泣數行下或以慨歎僕每爲揮涕憚見也因作出入塞紀其事用示有志節憫國難者云 入塞 曹勛
妾在靖康初，胡塵蒙京師。城陷撞軍入，掠去隨胡兒。忽聞南使過，羞頂羖羊皮。立向最高處，圖見漢官儀。數日望回騎，薦致臨風悲。
僕持節朔庭自燕山向北部落以三分爲率南人居其二聞南使過駢肩引頸氣哽不得語但泣數行下或以慨歎僕每爲揮涕憚見也因作出入塞紀其事用示有志節憫國難者云 出塞 曹勛
聞道南使歸，路從城中去。豈如車上缾，猶掛歸去路。引首恐過盡，馬疾忽無處。吞聲送百感，南望淚如雨。
早行相州道中 曹勛
安陽道上晨沖融，西有雲氣成青紅。四重欄干五滴水，五花競鬭相穹崇。旁有臺殿峙鴟尾，上有翔翥如飛龍。擎拳歎仰得未有，頗似西母居其中。微臣一念到彼處，仙班趨揖殊從容。跪奏內人遇至道，沆瀣一飲和氣充。翛然退歸復故幹，神宇欲便摩青空。仰看向來禮謁處，但見碧落相冥濛。
過楚有作 曹勛
昔見山陽盛，氣象吞淮壖。士子世忠孝，民物安園田。再到已屯兵，鼙鼓喧中天。戶口莽凋弊，廬里儲櫜鞬。濟師有虎臣，隔岸威腥羶。翠華江海上，玉闕風塵邊。未至重慨歎，荒城委蒼烟。貔貅過江南，狐兔游城顛。餘民如驚鹿，菜色慘不鮮。呼之莫肯留，猶意虜所專。三過乃三變，感時良泫然。二趙忠益高，仲車魂尚賢。欲弔寂無所，淮月空娟娟。
過邯鄲 曹勛
恭持天子節，再經邯鄲城。斷垣四頹缺，草樹皆欹傾。慨念全趙時，英雄疲戰爭。殆及五季末，瓜分無定盟。慨念藺君高，璧亦安所盛。翩翩魏公子，有德勝所稱。殆今已千年，廢臺漫崢嶸。趙民尚自若，歌舞娛春榮。金石絲簧奏，彷彿餘新聲。興廢乃爾爾，人事徒營營。望城只歎息，盡付西山青。
望太行 曹勛
落月如老婦，蒼蒼無顔色。稍覺林影疎，已見東方白。一生困塵土，半世走阡陌。臨老復茲游，喜見太行碧。
持節回呈王樞 曹勛
去時炎歊極蒸鬰，塵滿籃輿困摇兀。歸時大嶺雪已飛，易水清漳醒病骨。三月不親君子儒，一笑且脫蕭何律。身輕頃刻渡長淮，殊喜眼前無俗物。
賦洪景伯分繡閣 曹勛
赤城今屏翰，瀕濕浙右同。不有仙人居，梅溽難從容。洪仙下瀛洲，一笑除蒿蓬。創閣俯江海，重簷煥雲空。排衙碧嶙峋，烟霞透玲瓏。遥岑與絕壁，但覺開青紅。愛之榜佳名，坐見羣山工。萬疊烘曉日，六幕泛景風。時時與賓僚，醉酌黄金鍾。請憑十二欄，更賦烟雨中。
及甫坐上分題賦洗竹得百字 曹勛
𠜴竹有舊貫，剪伐未容測。長身數竿足，叢薄徒累百。稍令掩翳去，漸放脩直色。要知清明朝，惡者在所格。
有惠錦鷄者因暇賦之 曹勛
山雞美毛羽，五采若絺繡。不能掩顔色，居然遭籠囿。嗟賞入欄檻，玩好資稚幼。有稻莫能飽，有水漫濡咮。低昂不自得，雲山計未就。應歎鴟鴉類，腐鼠遨白晝。
分題墨梅 曹勛
北風吹雲村寂寂，練練溪流湛寒碧。馬頭忽有暗香來，撼雪尋芳識標格。揚鞭敲鐙荒寒路，酒惡難禁頼銷釋。隴上故人消息遲，一枝誰寄疎煙隔。老禪幻此空花相，墨暈橫斜清照客。定應飛夢會姑仙，玉樓澹月連天白。
題澉浦金粟寺  其一 曹勛
我聞金粟名，來謁示病相。不見隠几老，松竹空函丈。雨花誰聲聞，擎鉢定非想。歸去一笑粲，春風快雙槳。
題澉浦金粟寺  其二 曹勛
入門不見佛，已悟本無相。若爲是真求，沙界等尋丈。欣逢兩禪老，妙悟滅心想。行當求所求，筏喻不言槳。
題黄灣真如山般若臺 曹勛
真如山中龍象宅，前三後三率禪客。珍公提唱悟本心，一指不留庭下柏。我來春事梅已玉，仍吸靈泉酌寒碧。會看海印發光時，臺前璧月連天白。
題唯庵後大松 曹勛
唯庵有長松，秀拔撐青空。銅石並根幹，榆枋比蒿蓬。天地蔭中邊，日月奔西東。願言滋浩養，千歲看此公。
題友人書後 曹勛
客子得秋凉，壯懷亦增慨。永念故人遠，三湘渺滄海。
題王氏女自寫渡水羅漢 曹勛
尊者暫離方廣間，神通游戲山水閑。女郎夙植窺其藩，妙筆寫出尊者顔。甚知此意大廓落，直與世塵解纏縛。不須錫飛與盃渡，政恐有僧敲折脚。
贈吳思道 曹勛
某也極連蹇，世緣牽喧卑。久困戎燼間，方與鞍馬辭。得奉宮觀祿，遽失糟糠妻。淚零繐帷風，春慘中梱悲。生理正落莫，幽思難平治。公來黟歙遥，率孤再拜之。慰藉累年別，歎息私門衰。而公顔渥丹，綠鬢白髮稀。頓換神氣妙，密驗刀圭奇。內典禪悅深，外丹日月遲。陰功粹雅度，方爲世所師。永懷我先君，與公深相知。辱以執友契，肯顧賤子微。賤子感誨言，於茲老鋤犁。甌窶祝場圃，翕張防寒饑。時時躬遠郊，一一得自怡。次第教三子，令諳田畝爲。老鈍依頹簷，忘言隨四時。幸會道此樂，秋風遽言歸。尚有一瓣香，願奉鍾呂期。
贈陳季野 曹勛
平生聞說陳季野，渠正奇奇余下下。人間韻語光陸離，韞櫝藏之當待價。顧我飄然離帝傍，適是適非思陶寫。庶幾一笑排春溫，頼有梅花尚盈把。
選上人素履精修僕先識於崇信岑寂之時重來見之作詩爲贈 曹勛
我初游赤城，松竹空函丈。師時奉諸佛，畧不乏供養。茲游再見之，談笑益夷曠。橫披慰老眼，罌粟煎夜餉。不以三生緣，遂作一指想。新蕉展時雨，風鑾鳴晝講。勉旃自愛重，公才定龍象。
寄蘇徵君 曹勛
平生聞說蘇養直，鞅掌塵勞慚未識。清江韻語百代尊，擬望孤撐徒著屐。未將經綸在廊廟，且落珠璣滿泉石。頗知新築更靚深，願並廬山歌馬跡。
寄張達道先生 曹勛
永懷凝神公，履正羣仙誇。流目厭塵土，軒冕卑泥沙。羽蓋承倒景，飆輪泛晨霞。前旌絡霄隊，駐節王母家。真童發清謠，雲表翔哀笳。樓居映朝日，服采明珠華。萬春等朝菌，歡事詎可涯。瑶席未終醼，零落蟠桃花。想同董奉君，更尋上漢槎。
寄鄭漁仲 曹勛
君家谷口藹清節，後裔於今耿冰雪。高明固已天下聞，却向山中弄明月。貫穿諸史極成敗，鼓吹六經方論說。碧雲日暮臨庭柯，緘封肯寄衝烟蘿。邊頭嗷嗷一雁過，坐想空山霜露多。
寄空上人 曹勛
華頂峰頭空侍者，家在全閩九峰下。后山妙香今始聞，西江一口元非假。可但枯木已陽豔，更喜淮碑仍續雅。天風海雨會入詩，况近梅花欲盈把。
雨中寄李正字 曹勛
我能甘貧誰委悉，惟欠鼓頷曳杖乞。閉門寧餓十日雨，約己何能六尺屈。裹子桑飯公等恩，食駿馬肉我固失。行將雲水縱所如，一琖清泉負朝日。
新歲七十以人生七十古來稀爲韻寄錢大參七首  其一 曹勛
從心之歲自由身，恩許前期脫搢紳。一褐林泉侶樵牧，熙熙端是太平人。
新歲七十以人生七十古來稀爲韻寄錢大參七首  其二 曹勛
蕭然心跡喜雙清，且得肩頭擔已輕。老病正須安靜處，林間風味慰平生。
新歲七十以人生七十古來稀爲韻寄錢大參七首  其三 曹勛
一二三四五六七，行年臨之如電疾。只將香火對清閑，古井無波應委悉。
新歲七十以人生七十古來稀爲韻寄錢大參七首  其四 曹勛
未遂歸心如束濕，久客京塵常汲汲。碧雲向晚愛歸飛，空看五五與十十。
新歲七十以人生七十古來稀爲韻寄錢大參七首  其五 曹勛
小築幽深無伴侶，默坐忘言時獨許。百年心事付閑雲，一卷仙經還太古。
新歲七十以人生七十古來稀爲韻寄錢大參七首  其六 曹勛
一廛兒輩自鋤開，繞屋稍稍併種梅。摘葉尋枝看未足，橫斜已覺報春來。
新歲七十以人生七十古來稀爲韻寄錢大參七首  其七 曹勛
居當山麓入烟扉，喬木蒼藤接翠微。築室暮年今尚少，得歸真是眼中稀。
錢大參有和用韻謝之七首  其一 曹勛
瑞峯來現宰官身，清峙巖巖聳搢紳。聞道石頭時說偈，一堂驚動水雲人。
錢大參有和用韻謝之七首  其二 曹勛
冰玉無塵徹骨清，世間榮祿一毫輕。未論此際通三際，直向今生度此生。
錢大參有和用韻謝之七首  其三 曹勛
天一地二數至七，開天之天識量疾。蕩然獨立放全身，莫問諸方悉不悉。
錢大參有和用韻謝之七首  其四 曹勛
露地全牛何濕濕，豈比漢陰負井汲。拈出老胡向上機，便知挂一不成十。
錢大參有和用韻謝之七首  其五 曹勛
相君自是仙山侶，大筆如椽鄙燕許。七篇方愧不成章，肆筆相酬語冞古。
錢大參有和用韻謝之七首  其六 曹勛
忠孝傳家大府開，蒼生久已待鹽梅。我雖潦倒山林下，會聽中天紫詔來。
錢大參有和用韻謝之七首  其七 曹勛
曾奉清言吐屑霏，巖廊又復仰幾微。正須國論籌前箸，毋使人間見亦稀。
瑞巖仰老見和復酬前韻七首  其一 曹勛
請得忙中物外身，要看飛瀑瀉天紳。佳時每與漁樵伴，倣語相倍是故人。
瑞巖仰老見和復酬前韻七首  其二 曹勛
雙澗流泉徹底清，五峯晴挂白雲輕。泉流雲散遲歸步，猶欲思豐問此生。
瑞巖仰老見和復酬前韻七首  其三 曹勛
生死之徒六與七，可救羣生可愈疾。心如秋月碧潭空，深閉巖扉方表悉。
瑞巖仰老見和復酬前韻七首  其四 曹勛
台山之麓少卑濕，小築還專甘井汲。陋巷閉門飲一瓢，慚非回也能知十。
瑞巖仰老見和復酬前韻七首  其五 曹勛
當年卜近虎溪侶，領畧閑心笑相許。豈圖雲水各一方，回首向來若懷古。
瑞巖仰老見和復酬前韻七首  其六 曹勛
白足持詩懷抱開，清言秀潤喜惟梅。便知雅貺翛翛意，端爲閑人特特來。
瑞巖仰老見和復酬前韻七首  其七 曹勛
雲英兩鳳跨烟扉，收盡詩才坐翠微。相國題評爲携挈，一方蓮社似公稀。
送凝神張先生還茅山 曹勛
我家天台玉霄峰，旁臨雲海空復空。水光際天接山影，山間樓閣相溟濛。仙人騎鯨度空碧，步虛聲下飄天風。纓冠葳蕤跨綵翼，子晉鳳笙驚盲聾。半夜電雷動巖壑，一壇松檜知仙公。別來放跡入朝市，但覺塵土填心胸。猿驚鶴怨愧昏旦，竹露蘿月徒葱蘢。君庵三茅何沖融，暮春旅寓凡聖同。同造勝境瞻真蹤，弟兄乘雲御飛龍。爲時作瑞留從容，但見仙驥頂有紅。凝神坐嘯隠萬松，粲粲玉齒猶顔童。珮聲促詔朝帝宮，清浄爲正裨舜聰。坐乎少廣追崆峒，物不疵癘壽域中。翩然鶴歸茅岫東，一篙秋靜磨青銅。他年我亦披蒙茸，草屨瘦藤饑不充，應許下竈爲陪從。
送曹藴清歸廬山 曹勛
吾宗出西蜀，託跡廬阜岑。恭禮清虛尊，相與道義深。別時白日長，忽茲秋雲陰。永懷一笑粲，水雲勞我心。
送子威兄鈐兵池陽 曹勛
伊昔侍伯父，一官尉池陽。時年方九齡，讀書未知方。於今涉五紀，皤然鬚鬢霜。茲喜伯兄官，鈐兵總戎行。素風出韜畧，貔貅稟閎綱。小試部勒勤，著鞭揚榮光。青林脫幽籜，濃綠棲殘芳。起予水雲心，尚拘朝市忙。齊山上穹碧，九華儼珪璋。紫巖楮敲冰，雲葉供展張。清江霽遠目，帆檣下滄浪。林泉作佳游，爲公發天藏。伯父昔所臨，雲漢披天章。琳琅戛鳴球，往往題僧坊。何當切訪問，便與磨珉蒼。庶於門戶間，能事歲月長。仙舟涉初夏，浮家及清凉。毫舉塵土境，海運圖南翔。兄弟各垂白，語離熱中腸。願言養浩然，時舉黄金觴。因風託素鰭，訪我菰蒲鄉。
送許尉 曹勛
平生許彥充，軀膽兩豪舉。掀髯參軍事，詎可細碎語。我時百僚下，計拙役甚苦。從事得餘力，慷慨志相許。公乃小著鞭，一官尉南浦。鹽車雖云困，垂棒亦其所。願子自薦達，天王方振旅。求田勿墮氣，苞茅當問楚。此事豈不壯，况復吾素與。我緣擁縗服，窘欲訪雞黍。天寒霜雪盛，世亂豺狼阻。何堪南北趨，別意寓琖俎。傷心有清淚，揮灑欲如雨。
送戴才美郎中出使襄漢 曹勛
仕宦將相理所當，致君澤民則爲良。竊竊苟作兒女語，紛紛徒在鵷鷺行。惟君英槩吞七澤，早以閎畧走黠羌。天子神聖熟姓字，臨遣亟自尚書郎。密奉疇咨持玉節，荆襄將漕觀施設。小攄胸次浩不極，一闢土疆包有截。江南梅開欲飛雪，老境何堪與君別。可竚促召黄金闕，爲賀收功在三傑。
送徐正時歸浦城 曹勛
徐子志義士，觸熱如探湯。遠從南浦來，訪我存與亡。語兼瓊瑶溫，氣回蘭蕙芳。炎雲正爍石，懷抱爲清凉。顧予巖壑姿，小築台山傍。兒輩雜編氓，荆扉繞松篁。感公久留茲，語離熱中腸。行行括蒼道，念此山路長。公懷武夷春，復多知見香。青雲勉震耀，宜近天漢光。草堂不道遠，時寄烟蒼茫。
別鄭康道 曹勛
與公相從久，未始蹈瑣細。我既困索米，公已安吳地。一廛了百指，與閑殆天意。陛下聖而武，庶物進以彙。擇材訪耆宿，粲若數一二。考槃出幽隠，鼓篋趨朝市。公尚有遐心，詎宜忽初志。腰鐮與手斧，甘窮幾經歲。我願以公名，充庭如孔翠。風雲際盛旦，用激志士氣。胡爲倏來往，老懷惜摻袂。惟冀加餐飯，賢者不終棄。功名會有日，當看詠既醉。
別無錫南禪蓮老 曹勛
生平罹百憂，老來始一欣。得履方外趣，不涉卷內聞。留錫憇福境，禪悅志所勤。日款鄉關舊，俱歎鴻鵠分。偶同一窗雨，永懷九仙雲。好持洞下香，法界期普薰。
和程機宜見貽 曹勛
僕昔困犯難，戎陸日所虞。何能守一經，且話雄千夫。識公好兄弟，宛同周司徒。爽徹絕俗姿，秀發連璧軀。駸駸駕文圃，吐論清而腴。伊流如學源，一洗衆病膚。韶音沿沂說，舉世必所無。公家徐起之，力因拯其橅。諸儒步武役，反若轅下駒。方知鉅鹿功，列國宜鳬趨。念茲風塵際，再得如玄珠。流光澈太清，欲飛月下烏。釀爲五字句，妙語兼良圖。愧此溢美多，通甚非康衢。新凉到棐几，翠竹環茅廬。更當對論文，莫問金僕姑。
和鄭康道喜雪 曹勛
東方已明雲海立，怪來雀噪爭枝集。凜氣著人不苦寒，老境增衣欲重襲。忽驚朔吹翔臘白，隴畝爲祥時適及。稍聞清響食蠶聲，漸看落簷傾粟粒。縈梅閣竹巧相積，透隙穿窗莫能戢。散鹽蔽空誠非虛，回風作舞勢方急。歷亂瓦溝已一撇，紛泊何假鮫人泣。但喜彌空絮影下，不管霑衣玉塵濕。谷口先生好出詞，韻險致高俱足給。嘉言浩若長河注，答問殊非古井汲。乘時和樂致上瑞，屢豐固非一朝緝。須知天門開九重，布化調元密呼吸。明朝稱賀明光宮，高冠長劍千官入。
和李判院見貽 曹勛
楚風燃竹爆幽吼，曉覺春雲時蒼狗。慚看曆日與桃符，猶襲塵緣戀升斗。先生冒雪肯過我，椒觴得奉談天口。寒素每歎濡之儒，品俎常嗟韭之九。但喜盍簪侍誨約，涉世粗豪一肯首。五雲會約采真游，天公見賜良不苟。
和王倅見惠十篇  其一 曹勛
惟公霄漢資，梢梢摩天翮。回溪畧蹭蹬，乃爾詠葵麥。會復見軒昂，一笑忘羈客。
和王倅見惠十篇  其二 曹勛
有琴寫流水，無言道情素。水寒江海深，川闊牛羊暮。倒指三十年，猶記潮陽路。
和王倅見惠十篇  其三 曹勛
道遠一跬步，心勤每僑如。荷深露初下，翠密紅亦疏。是知詩興多，賸寄懷人書。
和王倅見惠十篇  其四 曹勛
老態念百出，傖客無吳田。空收靜中觀，三疊能蹁躚。以之忘物我，此生休問天。
和王倅見惠十篇  其五 曹勛
十篇賁蓬茅，心親不道遠。內抃如登瀛，外愧稽策蹇。徒誦碧雲句，幽香發芳苑。
和王倅見惠十篇  其六 曹勛
若人富文史，皮裏羅陽秋。婉此建安格，當從古人求。醉侯豈可縻，當封富民侯。
和王倅見惠十篇  其七 曹勛
伊昔晉室雄，風流藹於門。至今掇危科，儒行歸後昆。子舍江左來，應喜今尚存。
和王倅見惠十篇  其八 曹勛
僕頃將明命，三往責楛矢。所期宣國威，寧復賦霞綺。須知處死時，與生亦相似。
和王倅見惠十篇  其九 曹勛
嗟嗟困犯難，皎皎心莫改。而能畏四知，遂復瞻八綵。又起山林思，浩蕩渺江海。
和王倅見惠十篇  其一○ 曹勛
潦倒固久矣，猶涉世網深。中經謗嫉人，屢欲魑魅尋。赫然天日照，敢改藜藿心。
和程右史見貽 曹勛
平生仰東坡，蘇程契尤熟。兩家流慶深，雲外世高躅。於今鳳池貴，方判卞氏玉。何止試典刑，一想岷峩綠。
和程進道見貽 曹勛
秋聲起木杪，便覺密葉稀。風至草木勁，水闊鴻雁知。壯懷感摇落，歎息囊中錐。功名未卓立，此心常坐馳。君家朱橋側，細俯秋水遲。氣近龍鳳闕，喧無笳鼓悲。蕭齋琴書靜，不知花影移。棣華好伯仲，騰起風雲時。心親詩禮學，日與富貴期。不忘黄塵苦，乃眷寒士饑。此理誠愫抱，豈復持詭隨。已獻仲舒策，孰謂李廣奇。文中有至樂，妙處含天機。一官勿言困，且喜願不違。我誠老賓客，合爪喜見之。關西相有在，行矣當無疑。
和李提舉山宮梅 曹勛
客中乍喜暄風回，徐行東郭嘉惟梅。蕭蕭千竿繚秀色，粲粲萬玉明芳蕤。海山飛仙墮萼綠，珠璫縞袂令人疑。須臾四山下倒景，華姿照眼無纖疵。主人才氣世所知，意謂澹坐徒爾爲。杯槃錯落光陸離，與客揖此玉一圍。鏘然韻語壓鄒枚，清思徹骨歌無歸。它時尚容嗣此賞，冠巾亂插無迎隨。
和仲遠新池 曹勛
公有靜中趣，鑿山俯清深。秋風夜雨過，飽聞泉石音。雲岫冷蒼翠，游萍紛浮沉。心賞殊不已，悠然付微吟。